Фурқат (1859-1909) - www.ziyouz.uz\nБош саҳифа Илм ва фанТарихМаънавият юлдузлариФурқат (1859-1909)\nXIX аср иккинчи ярми ва XX аср бошларидаги ўзбек халқчил адабиётининг йирик намояндаси, маърифатпарвари, лирик шоири, оташин публицисти Зокиржон Фурқат Қўқон шаҳрида, Мулло Холмуҳаммад оиласида дунёга келган. Бўлажак шоирнинг отаси замонасининг илғор фикрли вакилларидан бири сифатида турли билимлардан яхшигина хабардор бўлган. Мулло Холмуҳаммад хусусан бадиий адабиёт мухлиси бўлиб, ўзи ҳам шеърий иқтидор соҳиби эди. Зокиржон маҳалласидаги мактабда таҳсил кўради, айни замонда отаси ёрдамида мустақил мутолаа орқали ўзбек ва форс адабиётининг буюк намояндалари меросини, айниқса, Алишер Навоий ижодини чуқур ўрганади, форсий тилни мукаммал ўзлаштиради. Ёш Зокиржон Навоий асарларини шу даражада берилиб мутолаа қиладики, ўзининг гувоҳлигига кўра, буюк шоир ҳатто унинг тушига ҳам киради ва суҳбат асносида шеъриятдан имтиҳон қилиб, ижодий иш учун «оқ фотиҳа» беради. Шу йўсин у Навоий дуосидан руҳланиб болалик йиллардаёқ қўлига қалам олади ва умрининг охиригача ижод билан шуғулланади. Зокиржон ўзи ёзган таржимаи ҳолида қайд этганидек, тўққиз ёшидаёқ қоғоз саҳифасига қуйидаги мисраларни битиб, муаллимининг олқишларига сазовор бўлган:\nХушнавис котиблар ва мударрислардан хаттотлик санъати ва араб тилидан сабоқлар олган Зокиржон 1873 йилда мадрасага киради. 1875—76 йилларда Қўқон хонлигида юз берган қонли, сиёсий воқеалар муносабати билан мадраса ёпилгач, яна мустақил мутолаа ва ижодий иш билан шуғулланади. Янги Марғилонда савдо ишларини йўлга қўйган тоғасининг қистовига кўра, у ерга бориб ёрдамлашади, кейинчалик ўзи ҳам «чой ва дигар ашёлар савдосиға дўкон» очади, самоварчилик, мирзолик қилади. Бундай ижтимоий фаолият оддий халқ вакиллари ҳаёти ва орзу-интилишлари билан бевосита танишиш, мустамлака тузуми иллатларини чуқурроқ хис этиш имкониятини беради.\nЗокиржон Янги Марғилонда ижодкор сифатида тўла шаклланди, ўз ғазалларига «Фурқат» — «айрилиқ» тахаллусини қўйиб, шуҳрат қозона бошлади. Мустамлакачи чор маъмурияти жойлашган худди шу ерда у илк бор оврўпоча ҳаёт тарзи, замонавий фан-техника янгиликлари билан танишади.\nСаксонинчи йиллар бошларида Қўқонга қайтиб, оила қуради ва асосан ижодий иш билан шуғулланади. Муқимий ва Муҳйи етакчи бўлган Завқий, Нодим, Нисбат, Муҳаййир каби ижодкорлар билан бевосита мулоқотга киришади, улар мунтазам равишда уюштирадиган адабий мажлисларнинг, шеърият кечаларининг фаол иштирокчиларидан бирига айланади. Бу йирик қалам соҳиблари ижодида кейинчалик камол топган ғоявий ва адабий бирлик, улар дунёқарашидаги умумийлик худди шу адабий анжуманларда шакллана борган.\nФурқатнинг Қўқондаги ижоди тур ва мавзу, мазмун ва шакл ранг-баранглиги жиҳатидан ҳам, сермаҳсуллиги жиҳатидан ҳам диққатга сазовор. У мумтоз шеъриятимиз анъаналари руҳида кўплаб ишқий ғазаллар, мухаммаслар, Навоий асарларига гўзал назира ва тақлидлар яратди, чуқур халқчиллик ва замонавийлик унинг шеърларида тобора кенг ўрин эгаллай бошлади. Унинг «Бўлди» радифли мухаммасида мавжуд мустамлака тузумининг иллатлари, тобора кенг қулоч отаётган капиталистик муносабатларнинг салбий оқибатлари бадиий ифодасини топган.\nҚўқон хонлигининг узил-кесил тугатилиб, батамом мустамлакага айлантирилиши волқеаси билан боғлиқ «Дермиш хон бир куниким, давру давронлар қаён қолди?» мисраси билан бошланувчи мухаммаси ҳам Фурқатнинг шу давр ижодининг маҳсулидир. Тожу тахтдан, шаъну шавкат ва аъёнларидан маҳрум бўлган Худоёрхон номидан битилган бу асар ҳам шоир ижодида замонавий ижтимоий мавзунинг кенг ўрнини исботловчи далиллардандир.\nЎзининг гувоҳлик беришича, Фурқат худди шу йилларда «Ҳаммоми хаёл» рисоласини яратади, «Чор дарвеш» ҳикоятини форсчадан таржима қилади. «Нуҳ манзар» номли шеърий китоб яратади.\n«Булардин бўлак ҳар хил ғазалиётим Фарғона музофотиға (яъни, ён-атроф қишлоқ-шаҳарларига) ва дигар мамлакатларга мунташир (машҳур) бўлди», деб ёзади шоирнинг ўзи табиий ғурур билан. Худди шу йилларда шоир илк бор шеърларини тўплаб мажмуа ҳолига ҳам келтирган. Афсуски, шоирнинг ўзи қайд этган рисола, манзума ва таржималари каби бу мажмуа ҳам шу кунга қадар топилган эмас.\nФурқат тахминан 1886—87 йилларда Марғилонга бориб, асосан шеърият билан банд бўлди, шаҳарнинг зиёлилари Хўжажон Рожий, Муҳаммад Умар Умидий — Ҳавоий, Мулла Тошболту Ройиқ каби ижодкорлар билан танишиб, адабий суҳбатлар қурди. Шу ерда у илк бор газета билан танишиб, унинг «Тошкент шаҳрида босма бўлғон»лигини билади.\nФурқат 1889 йили аввалида ўлканинг бош шаҳри Тошкент сафарига чиқиб, Қўқон орқали Хўжандга келади. Бу қадимий маданий шаҳарда Тошхўжа Асирий бошлиқ маҳаллий ижодкорлар, адабиёт мухлислари билан қатор учрашувлар, мушоирлар уюштирган Фурқат, айни замонда шаҳар аҳолисининг яшаш шароити, кундалик ҳаёти, расм-русумлари билан яқиндан танишади.\n1889 йилнинг июни ўрталарида (ҳижрий 1306 йил шаввол ойи) Фурқат Тошкентга келиб, Кўкалдош мадрасаси ҳужраларидан бирига жойлашади. Одатига кўра, бу ерда ҳам маҳаллий зиёлилар билан тез мулоқотга киришади, адабий ҳаётда кўринарли мавқега кўтарила боради.\nФурқат ғазал ва мухаммасларида ижтимоий оҳанглар ҳам кўринарли ўрин тутади. Мустамлака тузумининг иллатларини қоралаш, жорий адолатсизлик ва зўравонликдан, ҳуқуқсизлик ва ночор ҳаётдан, нодонларнинг замонада эътибор топиб, доноларнинг, ҳалол кишиларнинг хор-зор этилишидан норозилик бадиий буёқларда қатьий жаранглайди:\nАйшни нодон суруб, кулфатни доно тортадур.\nСариғ олтун касрати кўнгулни айлайдур қаро,\nЧунки сафро бўлса ғолиб, ўзга савдо тортадур.\nМашҳур «Сайдинг қўявер, сайёд» мусаддасида эса Фурқат чор босқинчилари мустамлакасига айланган ўлкадаги ҳукмрон зўравонликка қарши Инсон шарафи ва ғурурини улуғлайди. Бутун мусаддас мисралари заминида инсонпарвар ва эрксевар шоирнинг зулм ўтказувчиларга қарши қатьий норозилик овози жаранглаб туради.\nФурқат ҳаётининг Тошкент даври унинг дунёқараши такомилида катта аҳамият касб этди. Чор мустамлакачилик маъмуриятининг марказига айлантирилган Тошкентда шоир кундан-кунга кириб келаётган оврўпоча ҳаёт тарзи билан бевосита танишиш имкониятига эга бўлди. Янги тарихий шароитда моддий-маданий ҳаёт ва ижтимоий онгда юз берган сезиларли ўзгаришларни мушоҳада этиш, яқин феодал ўтмиш билан таққослаш натижасида Фурқат дунёқарашида жиддий сифат ўзгариши юз берди. Энг муҳими шундаки, бу ҳол унинг ижодида ўз бадиий ифодасини топди — маърифатпарварлик, оврўпоча илм-маданият, фан-техникага хайрихоҳлик шоир асарларининг ғоявий моҳиятига айлана борди. Бу эса Фурқатнинг кўп асрлик адабиётимизга янги мавзулар, янги ғоявий оҳанглар олиб киришига, чин маънода новатор ижодкор сифатида қалам тебратишига замин бўлди. Эндиликда Фурқат замонавий маориф ва маданиятнинг янгича қараш, фикрлаш ва янгича ҳаёт кечиришнинг жонкуяр тарғиботчисига айланди. Шу тариқа ижодий, илмий ва ижтимоий фаолиятининг энг қизғин, жанговар ва энг мазмундор босқичи бошланди. Шоир ниҳоят фаоллашди, илғор ғояларнинг тарғиботида газетадан унумли фойдаланиш мумкинлигини яхши тушунди ва тез орада «Туркистон вилоятининг газети» ҳайъатига расман ишга жойлашди.\n1890 йилнинг май, июль ва сентябрь ойларвда «Илм хосияти», «Акт мажлиси хусусида», «Тошкент шаҳрида бўлғон нағма базми хусусида», шунингдек, уч қисмдан иборат «Виставка хусусида» каби давр адабиётидаги маърифатпарварлик йўналишининг етук намуналари даражасида бўлган асарлари шу газета саҳифаларида дунё юзини кўрди.\nБу туркум асарларида Фурқат янгилик ва тараққиётнинг, илм-фан ва оврўпоча маориф-маданиятнинг оташин жарчиси сифатвда намоён бўлади, ўз ватандошларини замонавий билимларни пухта эгаллашга ва илғор халқлар қаторидан ўрин олишга даъват этади. Шоир битган мисралар ниҳоятда жўшқин ва таъсирчан, улардаги хитоб ва ҳайқириқ ҳар бир ўқувчи дилига кўчиб, уни бефарқ қолдирмайди:\nЖаҳон басту кушоди — илм бирла!\nНадур дилни муроди — илм бирла!\nКўнгулларни сурури — илмдандур!\nКўрар кўзларни нури — илмдандур!\nКерак ҳар илмдан бўлмак хабардор!\nБўлур ҳар қайси ўз вақтида даркор!\nФурқат худди шу йилларда яратилган «Шоир аҳволи ва шеър муболағаси хусусида» деб номланган асарида ижодкор ва бадиий адабиёт муаммоларини қаламга олади.\nЗокиржон Фурқат ҳақли равишда ўзбек публицистикасининг асосчиларидан бири ҳисобланади. Унинг оташин публицист сифатидаги фаолияти 1890 йилдан бошланади. «Туркистон вилоятининг газети» ходими сифатида у бир йилдан кўпроқ вақт давомвда Сатторхон каби илғор маърифатпарварлар билан ҳамкорлиқда газетани тайёрлашда бевосита қатнашиб, газета саҳифаларида ўз мақолларини эълон қилади. Жумладан, 1891 йилнинг январ-июн сонларида «Ҳўқандлик шоир Зокиржон Фурқатнинг аҳволоти. Ўзи ёзғони» номли каттагина насрий асари нашр этила бошлади. Шоир дунёқараши ва ижтимоий-ижодий фаолиятини белгилашда фавқулодда аҳамиятга эга бўлган бу асар, айни замонда, эндигина шаклланаётган ўзбек публицистикасининг ёрқин намунаси сифатида ҳам катта қимматга эгадир.\nФурқатнинг Тошкентдаги фаолияти узоққа чўзилмади. У 1891 йил майида Самарқандга жўнайди, шаҳар фозилларидан Мирзо Бухорий ҳовлисида яшаб, қадимий обидалар билан танишади, газетага хабарлар йўллайди. Сўнгра Бухорога ўтади. Июл ойи охирларида эса чет эл саёҳатига чиқиб, Марв-Ашхобод-Боку-Ботуми орқали ноябр ойида Истамбулга боради. Шу тариқа шоир ҳаёти, дунёқараши ва ижодида чуқур из қолдирган ватанжудолик бошланади. Истамбулдан Тошкентга йўллаган машҳур «Сабоға хитоб» шеърий мактуби Ватан иштиёқи, соғинчи, айрилиқ азоблари ва ёлғизлик оҳанглари шоир ижодида эндиликда олд ўринга кўтарилганини кўрсатади. Фурқат Истамбулдан Булғория ва Юнонистонга қисқа муддатли саёҳат уюштириб, Болқон ярим оролининг қатор шаҳарларида бўлади. Шу кезларда яратилган «Румолик қиз ҳикояти» («Юнон мулкида бир афсона»)да ватанни қўмсаш, унга талпиниш мавзуи романтик-саргузашт бўёқларда жуда таъсирчан ифодаланган.\nФурқат 1892 йил мартида Истамбулдан Ўрта ер денгизи орақали Арабистонга ўтиб, Маккада ҳаж зиёратини бажо айлаб, Жидда, Мадина шаҳарларида бўлди. Худди шу зиёрат муносабати билан унинг «Ҳажнома» асари майдонга келади. Макка зиёратини тугатгач, Фурқат Бомбейга келиб, Ҳиндистоннинг қатор қишлоқ-шаҳарларига саёҳатлар уюштиради. Шоирнинг бу даврда яратган барча асарларида насрий ва назмий макубларида она юрт соғинчи ва ватанпарварлик ғоялари етакчилик килди. Бу жиҳатдан, айниқса, «Адашганман» радифли лирик шеърлар туркуми алоҳида ажралиб туради. Ҳатто, шу йилларда битилган «Кашмирда», «Булбул» деб юритилувчи «соф» лирик ғазалларида ҳам Ватанни қўмсаш мавзуи кўзга аниқ-равшан ташланади. Фурқат 1893 йили мартида Кашмир-Тибет орқали уйғур ўлкасига келади. Ёркентда турғун бўлиб қолади.\nФурқат доимо Ватанга қайтиш умиди билан яшадики, бу интилиш унинг катор бадиий асарларида, хат-хабарларида ҳам у ёки бу даражада ўз ифодасини топган. «Ватаннинг иштиёқини тортарам ғурбат ғами бирлан», деб ёзган шоир умрининг сўнгги кунларига қадар ўз юртига қайтиш илинжида яшади, шу боис унинг фуқаролигидан чиқмади.\nФурқат Ёркентда доривор ўсимликлар билан савдо қилувчи кичик дўкон очади. Асосан эса ижодий иш ва хаттотлик билан шуғулланади. Шоирнинг ўз маълумотларига кўра, чет эл саёҳатига чиққани ҳамоноқ ёзишга киришган «Саёҳатнома» асари устида кўп ишлаган. Аммо ҳажман каттагина деб тахмин этилувчи бу асар ҳанузгача топилмаган. Фурқат Ёркентда кўплаб лирик ғазал ва мухаммаслар қаторида ижтимоий-сиёсий мавзуларда ҳам қатор маснавийлар яратди. «Масарратнома», «Қасида» асарлари, шунингдек, рус-япон уруши муносабати билан ёзган маснавийси худди шу туркум жумласига киради.\nШоир она юрти билан, Фарғона ва Тошкентдаги ёру дўстлари билан мунтазам алоқани канда қилмади. Завқий, Тошболту каби ижодкор дўстларига шеърий мактублар, «Туркистон вилоятининг газети»га хат ва мақола-хабарлар юбориб турди. У худди шу йилларда миллий адабиётимизда памфлет ва фельетон каби жанговар турларнинг илк намуналарини яратиб, газета саҳифаларида эълон этди. Фурқатнинг адабиётимиз тарихида икки тиллик ижодкор сифатида ҳам ўз ўрни бор. Унинг форсий тилда битилган ишқий ва ижтимоий мазмундаги кўплаб ғазаллари ўзининг юксак бадиийлиги билан ўқувчилар дилидан мустаҳкам ўрин олган.\nМазмунан ҳаётий ва бадиий баркамол лирикаси, маърифатпарварлик йўналишидаги етук асарлари билан, жозибали насри ва жанговар публицистикаси билан XIX аср охири ва XX аср бошларидаги миллий адабиётимиз ривожига улкан ҳисса қўшган Зокиржон Фурқат 1909 йилда оғир касаллиқдан сўнг вафот этди. Унинг жасади Ёркентнинг Донгдор маҳалласидаги қабристонга қўйилган.\nФурқат. Шеърларидан намуналар\nЎзбек зиёлилари: Фурқат (1859-1909)\nФуркат (на русском языке)\nFurkat (in English)\nФурқат. Муҳаббат йўлида\nФурқат. Танланган асарлар\nФурқат ҳақида китоблар\nФурқат ижодиёти (масъул муҳаррир А.Қаюмов)\nБ.Валиев. Зокиржон Фурқат (1858-1909)\n← Аввалги Аввалги Музаффар Аҳмад. “Номим ўзимдан кўра бахтлироқ бўлади…” (Гоголь)\nКейинги → Кейинги: Миртемир. Тошкент оқшомлари (видео)


Энди ҳуқуқларингиз поймол этилмайди! - Уч илдиз\nЭнди ҳуқуқларингиз поймол этилмайди!\nАҳолини фуқароларнинг ижтимоий ва меҳнат ҳуқуқларидан ҳамда мажбурий меҳнатга, шунингдек, болалар меҳнатига йўлга қўймаслик борасида Халқаро меҳнат ташкилоти конвенциялари ҳолатларидан бохабар қилиш мақсадида Ўзбекистон касаба уюшмалари федерацияси қошидаги болалар меҳнати бўйича мувофиқлаштирувчи кенгаш томонидан томонидан чора-тадбирлар кўрилмоқда. Бу ҳақда UzDaily хабар берди.\nУшбу йўналишда олиб борилаётган кенг миқёсли кампания доирасида тегишли вазирлик ва идораларнинг мансабдор шахсларини ўқитиш мақсадида методологик материаллар ва слайдлар яратилди.\nБундан ташқари, федерация юридик клиникаси негизида жорий этилган тескари алоқа механизми ишламоқда. Айни пайтда у Call-Center шаклида бўлиб, у ерга фуқаролар пахта йиғим-терими ва меҳнат муносабатлари билан боғлиқ ҳар қандай масалада мурожаат қилиши мумкин.\nМобил операторлар билан ҳамкорликда SMS-хабарлар йўллаш ва ишонч телефонлари хизматлари йўлга қўйилди.\nБутун республика бўйлаб болалар меҳнатига ва мажбурий меҳнатга йўл қўймаслик ҳақидаги баннерлар ва постерлар жойлаштириб чиқилди.\n«Агар ҳуқуқларингиз поймол этилса, 1092 рақами бўйича ишонч телефонига қўнғироқ қилинг», — дейилади федерация хабарномасида.\nNext story Танланган оқилона йўл ҳақида бир мулоҳаза\nPrevious story Ўзбекистон Туркманистонга маҳсулотлар экспорти ҳажмини оширади


Шавкат Мирзиёев 3 декабрь — Халқаро ногиронлар куни муносабати билан Ўзбекистон халқига мурожаат йўллади — Sof.uz\nШавкат Мирзиёев 3 декабрь — Халқаро ногиронлар куни муносабати билан Ўзбекистон халқига мурожаат йўллади\n3.12 20:27 46 Ўзбекистон\nШавкат Мирзиёев Ўзбекистон халқига 3 декабрь — Халқаро ногиронлар куни муносабати билан мурожаат йўллади. Табрик матни президент матбуот хизмати томонидан эълон қилинди.\nБунинг тасдиғини «Ногиронлиги бўлган шахсларнинг ҳуқуқларини ҳимоя қилиш тўғрисида»ги қонун қабул қилингани, мамлакатимиз Ногиронлар ҳуқуқлари тўғрисидаги халқаро конвенцияга қўшилгани, соҳада мустаҳкам қонуний база яратилгани мисолида кўриш мумкин.\nБу борада «Инсон қадри учун» тамойили асосида Янги Ўзбекистонда инклюзив ривожланиш, яъни аҳолининг барча қатламлари учун тенг ҳуқуқ ва имкониятларни таъминлашга қаратилган кенг кўламли ислоҳотлар амалга оширилаётгани муҳим рол ўйнамоқда.\nИмконияти чекланган фуқаролар учун яратилаётган шароитлар ҳақида гапирганда, сўнгги икки йилда пенсия ва нафақа олувчи ногиронлиги бўлган шахслар сони 100 минг нафарга кўпайиб, уларнинг миқдори қарийб 2 баробарга оширилганини таъкидлаш лозим. Шунингдек, барча ҳудудларда «Саховат ва кўмак» умуммиллий ҳаракати доирасида ҳамда «темир дафтар», «аёллар дафтари» ва «ёшлар дафтари»га киритилган имконияти чекланган юртдошларимизга манзилли ижтимоий ёрдам кўрсатиш тизими йўлга қўйилди.\nТаъкидлаш жоизки, 3 декабрь санаси бутун дунёда паралимпиячиларни шарафлайдиган айёмга айланиб бормоқда. Шунинг учун ҳам азм-у шижоатли паралимпиячи спортчиларимизни яна бир бор чин дилдан қутлаб, уларга халқаро майдонларда юксак чўққиларни забт этишда янги муваффақиятлар тилаб қоламан.\nЭнди ногиронлиги бўлган шахслар – «муаммоси бор инсонлар» деган қарашдан воз кечиб, уларнинг имкониятини кенгайтириш учун, аввало, ижтимоий-иқтисодий тизимни такомиллаштириш йўлидан боришимиз зарур.\nТўртинчидан, имконияти чекланган фуқаролар мамлакатимизнинг ижтимоий, иқтисодий ва сиёсий ҳаётида фаол қатнашиши учун «тўсиқсиз муҳит», яъни, қулай шароит яратилади.\nМамлакатимизнинг барча ҳудудларида барпо этилаётган «Янги Ўзбекистон» массивларида ногиронлиги бўлган шахсларга уй-жой шароитларини яхшилаш учун субсидия ва имтиёзли кредитлар берилади.


Меҳнат ҳуқуқига доир норматив-ҳуқуқий ҳужжатлар тўплами! Ҳаммасини юклаб олинг! — Hacked By ./Mr.xWanz403x\nBosh sahifa / Adabiyotlar / Меҳнат ҳуқуқига доир норматив-ҳуқуқий ҳужжатлар тўплами! Ҳаммасини юклаб олинг!\nG'ayrat Bozorov 04.06.2017\tAdabiyotlar, Darslik, o'quv qo'llanma va boshqa adabiyotlar, Maqolalar, Qonunchilik Fikr bildiring 11,596 Ko'rishlar\nҲурматли сайтимиз фойдаланувчилари! Сайтимиз сизга меҳнат қонунчилигига оид норматив-ҳуқуқий ҳужжатларнинг кенгайтирилган тўпламини ва рўйхатини тақдим этади. Ушбу ҳуқуқий ҳужжатлар билан сиз меҳнат ҳуқуқига оид ҳар қандай масаланинг асосли, қонуний ва тўғри ечимини топа оласиз.\nТўпламдан жами 100 га яқин норматив-ҳуқуқий ҳужжатлар ўрин олган. Жумладан, кодекслар, қонунлар, низомлар, йўриқномалар, қоидалар, тартиблар, рўйхатлар, шунингдек, Халқаро Меҳнат Ташкилотининг Ўзбекистон Республикаси томонидан ратификация қилинган 14 та Конвенцияси ўрин олган.\nБарча норматив-ҳуқуқий ҳужжатлар 04.06.2017 санада Ўзбекистон Республикаси қонун ҳужжатлари миллий базаси – Lex.uz сайтидан олинган ва шу сана учун актуал.\nБарча ҳужжатлар *doc форматида бўлиб, фойдаланишга, ўқишга, чоп этишга қулай.\nТўпламдаги барча ҳужжатларга ном берилган. Шунингдек, алоҳида Рўйхат.doc файлда норматив ҳужжатларнинг реквизитлари билан уларнинг туркумланган рўйхати берилганки, сиз улардан тегишли масалага тадбиқ этиладиган норматив ҳужжатни осон топа оласиз.\nТўплам архив (*zip) ҳолатида бўлиб, унинг ҳажми 3.05 МБ ни ашкил этади.\nТўпламни қуйидаги ҳавола орқали бепул кўчириб олинг.\nАлбатта сиз ушбу ҳужжатларни истаганингизча Lex.uz сайтидан битталаб бепул юклаб олишингиз мумкин.\nOldingi Ўзбекистонда электрон меҳнат дафтарчалари юритилади\nKeyingisi ДАВЛАТ КОРХОНАСИ МУЛКДОРИ АЛМАШСА РАҲБАРНИ БЎШАТИШ МУМКИНМИ?


Австралия қаҳрамони 2 миллион боланинг ҳаётини сақлаб қолди (фотожамланма)\n19:01 / 23.08.2017\nКўп йиллар илгари австралиялик Жеймс Ҳаррисон ўлим билан юзлашган. Кўкрак қафасидаги операция 10 соатдан ортиқ вақт давом этган, жарроҳлар унинг танасига сон-саноқсиз чоклар туширишган ва Жеймсга 13 литрга яқин қон қуйишган. Яхшики, барчаси муваффақиятли якун топган. Ўсмир шифохонадан чиққанидан кейин унга ёрдам берган кишилар каби бошқа одамларга ёрдам қўлини чўзиш учун доимий қон донори бўлишга аҳд қилган. Бироқ у пайтлар Жеймс қанчалик қадрли донор бўлишини тасаввур ҳам қилмаган. BigPicture шу ҳақидаги мақоласи билан бўлишди\nҲаррисон балоғат ёшига етгач, мунтазам равишда қон ва плазма топшира бошлади. Жеймсни маҳаллий шифохоналардан бирига чақириб, унинг қонида катта миқдордаги антижисмлар (организмда антигенлар пайдо бўлиши билан юзага келадиган ва уларнинг таъсирини йўқотадиган моддалар) борлиги, улар эса онасидан фарқли резус-омилга эга болаларнинг омон қолишида ҳаётий муҳим аҳамиятга эга эканини айтишган.\nМаълумки, агар онанинг қони "-" (манфий) резус-омил бўлса-ю, боланики "+" (мусбат) бўлса ва онанинг қонидаги антижисмлар фаолроқ чиқса, организмда турли салбий асоратларга (сариқ касалдан тортиб то ҳомиланинг тушишигача) олиб келувчи реакциялар рўй беради. Жеймснинг қонида ўзига хос антижисмлар аниқланиб, уларнинг асосида иммуноглобулин вакцинаси ишлаб чиқарила бошлади. Австралияликнинг қонида уларнинг пайдо бўлишини шифокорлар унга ёшликда кўп қон қуйилгани билан изоҳлашди.\nБир сўз билан айтганда, донорлик Жеймс Ҳаррисоннинг ҳаёти мазмунига айланди. Унинг плазмаси шунчалик қадрли бўлиб чиқдики, Австралия ҳукумати Жеймснинг ҳаётини 1 миллион долларга суғурталади.\nҲозир Жеймс 80 ёшда. У ўртача уч ҳафтада бир марта плазма топширади. 2011 йилнинг май ойида у бу ишни мингинчи марта амалга оширгани эътироф этилиб, Гиннеснинг "Рекордлар китоби"да қайд этилди. Тахминий ҳисоб-китобларга кўра, Жеймс ҳали дунё юзини кўрмаган 2 миллион боланинг ҳаётини сақлаб қолишга ёрдам берган, шу жумладан ўз қизининг ҳам.\n27 декабрда Австралия қаҳрамони 81 ёшга тўлади. Миллий қонунлар бундай ёшда донор бўлишни тақиқлайди. Яхшики, ҳозирда шифокорлар муқобил вариантларни топишга муваффақ бўлишган, 2015 йилга қадар эса Австралиядаги мутлақо барча антирезус препаратлар Жеймс Ҳаррисоннинг плазмасидан тайёрланган.\nАвстралия қон Жеймс Ҳаррисон плазма


ЭСКИ АВТОБУСЛАР ЙЎНАЛИШГАвактинча ЧИҚМАЙДИ\nСўнгги кунларда пойтахт жамоат транспорти, хусусан, йўловчи ташиш билан шуғулланаётган автобусларда бир қатор кўнгилсизликлар — ёнғинлар содир бўлмоқда. Бунинг асосий сабаби мазкур транспорт воситаларининг белгиланган муддат ва масофани босиб ўтиб бўлгани, кўрсатилаётган сервис хизматлари кутилганидек самара бетмаётганидандир.\nАна шу воқеалардан келиб чиқиб, “Тошшаҳартрансхизмат” АЖ раҳбарияти автосаройлар таркибидаги энг кўп масофа босиб ўтган 2008-2009 йилларда ишлаб чиқарилган Мерседес русумли автобусларни жорий йил 13 октябрдан бошлаб йўловчи ташиш учун йўналишларга вактинча чиқарилмаслик бўйича қарор қабул қилди. Мақсад, йўловчилар хавфсизлигини таъминлаш, уларнинг ҳаётини таҳликага қўймасликдир.\nШу вактда Барча эски автобуслар бўйича махсус — кучайтирилган тартибда техник кўрик ўтказилади. Унда транспортдаги барча техник жисмларнинг яроқлилик даражаси аниқланади. Бу бўйича комиссия хулосаси олинади. Шунга мувофиқ эски автобусларни йўналишларга чиқариш ёки чиқармаслик бўйича якуний қарор қабул қилинади.\nЭслатиб ўтамиз, жорий йил сўнгига қадар автосаройларга янги автобуслар келтирилиши ҳақида илгари ҳам хабар берган эдик. Унга кўра айни октябрь ойи охирига қадар ўрта сиғимли 35 та, ноябрь ойида эса яна 10 та, декабрда 30 та “SAZ LE 60” ҳамда йил якунига қадар катта сиғимдаги 40 та “МАН” русумли автобуслар келтирилиши режалаштирилган.\n“Тошшаҳартрансхизмат” АЖ раҳбарияти йўналишлардаги автобуслар қатновида юзага келадиган оралиқ вақтларнинг узайиши ва бошқа ноқулайликлар учун барча йўловчилардан узр сўрайди. Ва бу ноқулайликларни тезда баратарф этиш чоралари кўрилади.\nXozir saytda 1581 mehmon


Ўзбекистонда буюк адиб Абдулла Қодирийнинг 125 йиллик юбилейи ўтказилади – mulkdor.com\nЎзбекистонда буюк адиб Абдулла Қодирийнинг 125 йиллик юбилейи ўтказилади\nDecember 5 2018, 03:12 АдабиётЎзбекистонЯнгиликлар\nЎзбекистонда 2019 йилнинг октябрь ойида буюк ўзбек ёзувчиси Абдулла Қодирий таваллудининг 125 йиллиги кенг нишонланади. Бу ҳақда ЎзА нашри маълум қилди.\n“Ўзбеккино” миллий агентлиги томонидан Абдулла Қодирий ҳаёти ва фаолияти ҳақида бадиий фильм, асарлари асосида қисқа метражли фильм яратилади. Шунингдек, Ўзбекистон олий ва ўрта махсус, касб-ҳунар, умумий ўрта таълим муассасаларида адиб ҳаёти ва ижодига бағишланган адабий-бадиий тадбирлар, давра суҳбатлари, ижодкорлар билан учрашувлар уюштирилади.\nОт кишнаган оқшом (қисса) 15-қисм\n15 Улоқ ердан қимирламади. Шунда баковул зотни оширди. — Чавандозлар-ов, эшитмадим деманглар, устига яна бир гўсам серка қўйилди! Чавандозлар чуҳ-чуҳ, дея отларини улоққа ...\nАдабиётJune 15 2019, 10:06\n8. ЗИМНАН АДОВАТ Шундан кейин Ўзбек ойим олдинға тушиб, қудаси билан Кумушни уйга бошлади. Уларнинг кетидан бошқа меҳмонлар юрдилар. Ўзбек ойим йўл устидан Ойбо-доққа: — ...\nАдабиётJanuary 17 2019, 10:01


2021 ЙИЛ ЯКУНИ: ЖАҲОНДАГИ ЭНГ МУҲИМ ВОҚЕАЛАР\nАҚШда Капитолий биносига ҳужум\n2021 йилнинг илк кунларида АҚШ пойтахти Вашингтонда президентлик сайловларида мағлубиятга учраган Дональд Трампнинг тарафдорлари иштирокида кўп минг кишилик намойиш ўтказилди.\nЎшанда ҳали расман давлат раҳбари ҳисобланган Трамп сайлов натижаларини ҳеч қачон тан олмаслигини айтганидан кейин оломон Капитолий биносига бостириб кирди ва у ерда сайлов натижаларини тасдиқлаши лозим бўлган Конгресс аъзолари ишига тўсқинлик қилди.\nАйрим сиёсатчилар томонидан давлат тўнтаришига уриниш, дея баҳоланган бу тартибсизликлар натижасида беш нафар киши ҳаётдан кўз юмди. Кўп ўтмай, намойишчилар Капитолий биносидан чиқариб юборилиб, конгрессменлар демократ Жо Байденнинг ғалабасини тасдиқлашди.\nСувайш каналидаги "пўкак"\n23 март куни Evergreen транспорт компаниясининг Ever Given контейнер ташувчи кемаси Сувайш каналида саёзликка ўтириб, Ўрта ер денгизи ва Қизил денгизни боғловчи муҳим транспорт коридорида кемалар қатновини тўлиқ тўхтатиб қўйди.\nБу воқеа бутун дунё миқёсида юк ташиш жараёнларига салбий таъсир кўрсатиб, ҳисоб-китобларга кўра, жаҳон савдосига ҳар соатда 400 миллион доллардан зарар етказиб турди. Узунлиги 400 метр, эни эса қарийб 60 метрни ташкил қиладиган Ever Given кемасини жойидан силжитиб, Сувайш каналидаги барқарор қатновни тиклаш учун сал кам бир ҳафта вақт зарур бўлди.\nЭски можаро яна авж олди\nШу йилнинг апрель-май ойларида Исроил ва фаластинликлар ўртасида рўй берган тўқнашувлар кейинги йилларда бу минтақада кузатилган энг қонли қарама-қаршилик сифатида тавсифланди.\nТартибсизликларнинг келиб чиқишига Исроил полициясининг қадимги Шом дарвозаси олдидаги зинапояда арабларнинг Рамазон ойи вақтида тўпланишига тақиқ қўйгани ва Исроил судининг Қуддусдаги бир неча араб оилаларини Шайх-Жарроҳ ҳудудидан чиқариб юборилиши ҳақидаги қарори сабаб бўлган. ҲАМАС ҳаракати ультиматум эълон қилиб, Қуддус ва бошқа шаҳарларга ракета ҳужумларини бошлади. Бунга жавобан Исроил ҳам Фаластинга қарата қақшатчиқ зарбалар берди.\nМожаро май ойининг охирида, Исроил расмийлари Миср ташаббусини қўллаб-қувватлаб, зарбаларни тўхтатганидан сўнг тинди. Бунга кўп жиҳатдан Исроилда ҳокимият тепасида турган кучлар алмашгани ва ҳукумат коалициясига араб партияси вакиллари қўшилгани сабаб бўлди.\nПрезидент ёлланма қотиллар қурбонига айланди\n7 июль куни Гаитида хорижлик бир гуруҳ ёлланма қотиллар давлат раҳбари қароргоҳига бостириб кириб, президент Жовенел Моизни ўлдиришди ва унинг рафиқасига жароҳат етказишди.\nСуриштирув натижасида қотиликка алоқадор деб гумон қилинган ўнлаб шахслар, шу жумладан, АҚШ ва Колумбия фуқаролари аниқланди. Улардан айримлари қўлга олинган бўлса, яна баъзилари йўқ қилинган. Аммо суиқасд буюртмачи ва ташкилотчилари ҳалигача топилмаган.\nПрезидент вафоти туфайли юзага келган сиёсий инқироздан ташқари Гаитидаги вазиятни август ойида рўй берган кучли зилзила ҳам издан чиқарди. Жаҳондаги энг камбағал давлатлардан бири ҳисобланган бу мамлакатда табиий офат оқибатида 2,2 минг нафардан ортиқ киши ҳалок бўлди.\nМиллиардерлар коинотни забт этишмоқда\n11 июль куни Virgin Group корпорациясининг асосчиси Ричард Брэнсон VSS Unity ракетопланида денгиз сатҳидан 86 километр баландликка кўтарилиб, у ерда экипаж аъзолари билан биргаликда 4 дақиқа давомида вазнсизлик ҳолатида бўлди ва космик туризм эраси бошланганини эълон қилди.\nОрадан 9 кун ўтгач, Amazon компанияси етакчиси Жефф Безос New Shepard космик кемасида Ер орбитасига чиқди. Шунда у Ер атмосфераси ва фазо ўртасидаги шартли чегара ҳисобланувчи Карман чизиғи (100 километр)дан бироз юқорироққа кўтарилгани ва чинакамига очиқ коинотни забт этганлигини таъкидлади.\nАммо уларнинг иккаласини ҳам яна бир миллиардер Илон Маск ва унинг SpaceX компанияси ортда қолдирди. Улар яратган Crew Dragon космик кемасининг фазогирлар эмас, балки оддий фуқаролардан иборат экипажи орбитада қарийб уч кеча-кундуз парвоз қилди.\nЕвропада кейинги 100 йилда кузатилган энг кучли сув тошқини\nИюль ойи ўрталарида Европада Бернд циклони ва унинг таъсирида юзага келган кучли ёмғирлар оқибатида сув тошқинлари вужудга келиб, Германия, Бельгия, Италия, Австрия, Руминияда юзлаб кишиларнинг ҳаётига зомин бўлган.\nАйниқса Германияга катта зиён етказган табиий офат бу мамлакатда кейинги 100 йилда кузатилган энг кучли сув тошқини ҳисобланиб, зарари 5,5 миллиард долларга баҳоланган.\nУмуман олганда эса 2021 йил давомида жаҳонда 200 га яқин (яъни олдинги йилга нисбатан 11 фоиз кўп) табиий офат - сув тошқини, зилзила, табиий ёнғин ва экологик ҳалокатлар содир бўлган.\nТомошабинларсиз ўтган Олимпиада\n23 июлда Токиода коронавирус пандемияси туфайли бир йилга қолдирилган ёзги Олимпия ўйинлари бошланди. Унинг бошқа Олимпиадалардан кескин фарқи деярли томошабинларсиз ўтганлигида бўлди.\nДунё миқёсидаги энг йирик спорт беллашуви ҳисобланган бу мусобақада АҚШ вакиллари 39 та олтин, 41 та кумуш ва 33 бронза медалини қўлга киритиб, умумжамоа ҳисобида биринчи ўринни эгаллашди. Иккинчи ва учинчи ўринларни Хитой (38-32-18) ва Япония (27-14-17) банд этишди.\nТокио Олимпиадасини ташкил этиш ва ўтказиш учун кутилганидан икки баравар кўп маблағ - 12,7 миллиард доллар сарфланди.\nКоалицион кучлар Афғонистонни тарк этишди\nАвгустда "Толибон" ҳаракати Афғонистон ҳудудини деярли тўлиқ ўз назорати остига олиб, АҚШ бошчилигидаги Ғарб коалицияси билан уруш якунланганлигини эълон қилди.\nКоалицион кучлар шошилинч тарзда мамлакат ҳудудини тарк этишга мажбур бўлди. Президент Ашраф Ғани чет элга қочиб кетди. Минтақада 20 йил давом этган "Абадий озодлик" операцияси муваффақиятсиз якунлангач, АҚШ Афғонистон ҳукуматининг Ғарбдаги банкларда сақланган маблағларини музлатишга қарор қилди. Энди эса бу мамлакатдаги вазият тобора чигаллашиб, тез-тез қўпорувчилик ҳаракатлари амалга оширилмоқда, нақд пул танқислиги ҳамда озиқ-овқат ва дори-дармонлар етишмовчилиги кузатилмоқда.\nГаз нархи мисли кўрилмаган даражага кўтарилди\n6 октябрда табиий газнинг Европа биржаларидаги нархи минг куб метр учун 1900 долларгача кўтарилди ва бу қўҳна қитъанинг ёнилғи-энергетика бозорида чуқур инқирозни келтириб чиқарди.\nГаз нархининг мисли кўрилмаган даражагача кўтарилиши Еропадаги ер ости газ сақлаш омборларининг ёнилғи билан етарлича тўлдирилмагани ва Осиёда "зангори олов"га талаб ошганлиги билан изоҳланди. Аммо айрим экспертлар буни қитъа энергетика бозоридаги тизимли кемтиклар ва "яшил энергетика"га ҳаддан ташқари кўп ишонч билдирилгани билан боғламоқда.\nДекабрь ойининг ўрталарига бориб Европада газнинг нархи янада баланд кўрсаткич - 2220 долларгача кўтарилди, аммо бироздан сўнг кескин - 1200 долларгача пасайди.\nAUKUS ҳарбий-техник блоки тузилди\nСентябрда АҚШ, Австралия ва Буюк Британия AUKUS ҳарбий-техник блокини тузиб, унинг доирасида ядро қуролига эга бўлмаган Австралия атом сувости кемаларини олиши ва ўз қуролли кучларини қанотли ракеталар билан жиҳозлашини эълон қилишди.\nНатижада Австралия ҳукумати Франция билан 12 та сувости кемаси сотиб олиш бўйича тузилган 50 миллиард долларлик шартномани бекор қилди ва расмий Париж мазкур альянс тузилишини "ортдан пичоқ уриш"га қиёслади.\nЎз навбатида Хитой ва Россия Федерацияси ҳам AUKUS пайдо бўлишига салбий муносабатда эканини яширмади. Расмий Пекин янги блокни жаҳондаги барқарорликка пинҳона таҳдид, дея атади, Москва эса мазкур альянс ядро қуролини тарқатмаслик режимининг бузилишига олиб келиши мумкинлигини билдирди.\n"Омикрон" штамми хавф сола бошлади\nНоябрь ойи охирида Бутунжаҳон соғлиқни сақлаш ташкилоти коронавируснинг Жанубий Африка Республикасида аниқланган янги - "Омикрон" деб номланган штамми бутун дунёга хавф солишини тан олди.\n"Дельта"дан кўра анча тез тарқаладиган янги штамм дунёнинг 60 дан ортиқ мамлакатида аниқланган экан, бу ҳолат мавжуд вакциналарни янги штаммга мослаштириш заруриятини кун тартибига олиб чиқди.\nВаҳоланки, йил охирига келиб жаҳонда коронавирусга чалинган одамлар сони 283 миллион, ундан вафот этган беморлар сони эса 5,4 миллион нафардан ошди.


Кўзгуга боқинг. Кечаги кўринишингиздан фарқ у қадар катта эмас, шундайми? Энди эса 10-15 йил аввалги суратингизни олинг ва кўзгудаги инсонга таққосланг. Фарқ бор, тўғрими?\nКўзлар остидаги ҳорғинлик белгилари, бурун ва лаб атрофидаги майда ажинлар... Терининг тонуси аввалгидек эмас. "Ортодокс" тиббий портали ёш кўринишнинг беш асосий қоидаси билан бўлишди.\nБиринчи қоида: Тўйиб ухланг!\nҲа, бу оддий гапдек туюлиши мумкин, лекин аслида бунда гап кўп. Тўйиб ухланг! Атиги 3-4 соат ухлаб, дунёни эгаллаган буюк инсонлардан ибрат олманг. Наполеон дейсизми? Ҳа, у уч соат ухлаган, бироқ 60 ёшга ҳам етмай вафот этган... Сиз бундай ҳаёт тарафдори эмассиз-ку, ахир. Шундай экан, иш эмас, организмингиз қанча талаб қилса, шунча ухланг.\nУйқуни ўрганиш миллий жамиятининг яқинда ўтказган тадқиқотига кўра, 20-30 фоиз киши тизимли равишда уйқуга тўймас экан.\nУйқу вақтида эса организмнинг детоксикация ва регенерация жараёни рўй беради. Гормонлар ишлаб чиқарилади, мушаклар тонуси ва инсоннинг ташқи кўринишига таъсир кўрсатувчи ўсиш гормони ҳамда зиён етган ҳужайраларнинг таъмирланиши билан боғлиқ мелатонин гормони ҳам шулар жумласидандир.\nИнсон тўйиб ухлаши учун неча соат керак бўлади?\nЯнги туғилганлар (0-3 ойлик) - 14-17 соат;\nЧақалоқлар (4-11 ойлик) - 12-15 соат;\nБолалар (1-2 ёш) - 11-14 соат;\nБоғча ёшидаги болалар (3-5 ёш) - 10-13 соат;\nМактаб ўқувчилари (6-13 ёш) - 9-11 соат;\nЎсмирлар (14-17 ёш) - 8-10 соат;\nКатталар (18-64 ёш) - 7-9 соат;\nКексалар (65 ёш ёш ва ундан катта) - 7-8 соат.\nИккинчи қоида: Ширинликлардан тийилинг!\nТан олинг, ширинликларни яхши кўрасиз-а? Кечки пайт телевизор кўриб ўтириб бирор пишириқни паққос туширасиз. Иш устида печеньени "майдалаб ўтирасиз". Жазирамада эса - музқаймоқ. Энди ўйлаб кўринг, сизнинг ёшингиз 16 да ёки ҳатто 25 да ҳам эмас. Айнан шу ёшдан организмда метаболизм секинлашади ва илгари тезда ҳазм бўлган ширинликлар ортиқча ёғ сифатида тана вазнини ошириб боради. Бу эса, ўз ўрнида, организмдаги токсинларни "ушлаб туради".\nБундан кейин эса соғлом ва кўркам кўриниш ҳақида ўйламаса ҳам бўлади. Шунинг учун ҳар сафар конфет ёки шоколадга қўл чўзаётганда ёдда тутинг: беш дақиқалик роҳат - бутун умрга ортиқча вазн...\nБундан ташқари, ширинликларни катта миқдорда истеъмол қилиш сизнинг хатти-ҳаракатларингизга ҳам таъсир қилади - сиз ўзингизни чарчаган ва тунд кайфиятда ҳис қиласиз, бундай юз ифодаси эса ажинларнинг кўпайишига сабаб бўлади. Ширинликлар истеъмолини имкон қадар камайтиришга ҳаракат қилинг.\nУчинчи қоида: Ҳаракатда бўлинг!\nМунтазам равишда жисмоний машқлар билан шуғулланган кишилар анча ёш кўринишади. Бу жисмоний машғулотларнинг қон айланиши ва лимфотокни кучайтириши билан боғлиқ. Терлаш эса организмдаги зарарли моддаларни ювиб чиқаради. Буларнинг бари бир бўлиб, ташқи кўринишингизнинг яхшиланишига сабаб бўлади.\nДарвоқе, аксарият спорт билан шуғулланишни бошлагач, кўпроқ овқатланиш мумкин деб ўйлаб адашади. Бундай эмас. Бироқ кам овқатланиш ҳам нотўғри. Жисмоний машқлар билан шуғулланганингизда жуда кўп куч сарф қиласиз, унинг ўрнини эса тўлдириш керак.\nТўртинчи қоида: Юришингизни назорат қилинг!\nЮришингиз узоқданоқ сизнинг ёшингизни билдириб қўяди. Шу боис ҳатто сизга ҳеч ким қарамаётган бўлса ҳам юришингизни назорат қилинг. Оғир қадам ташлаш, букчайиб юриш, қўлларни силташ - ёшларга хос эмас, албатта. Одатда 30 ёшдан кичиклар бундай юришмайди.\nЯқинда Япониянинг Осака университети мутахассислари махсус тизим ишлаб чиқишди. Тизим инсоннинг юришидан унинг ёш ёки қари эканини аниқлаш имконини беради. Бунинг учун улар 4 мингдан зиёд кишининг юришини ўрганишди ва уларнинг ҳаракатларидаги ўзига хосликни таҳлил қилишди. Маълум бўлишича, у ёки бу ёшдаги кишиларнинг хатти-ҳаракатлари, хусусан, қадамлар узунлиги, қаддини тутиши, қўллар ҳаракати, чайқалиши, елка мушакларининг ҳолати турлича бўлар экан.\nБешинчи қоида: Спиртли ичимликлар истеъмолига нуқта қўйинг!\nАгар ёш кўринишга (имкон қадар, албатта) жиддий киришган бўлсангиз, у ҳолда спиртли ичимликлардан воз кечишингиз зарур. Мутлақо! Ўзингизни "америкалик олимларнинг сўнгги тадқиқотларида эса..." деб алдаманг. Буларнинг бари ичиш учун баҳона.\nСпиртли ичимликнинг ҳатто бир қултуми ҳам организмда сувсизланиш жараёнининг бошланишига сабаб бўлади. Натижада тери қуруқ ва синиққан тус олади. Кейин эса кўз остингиздаги "халтачалар" ва кўкимтир ранг қаердан пайдо бўлганига ажабланиб ўтирасиз.\nСпиртли ичимликлар организмда яллиғланиш жараёнларини келтириб чиқаради ва моддалар алмашинувини секинлаштиради. Кенгайтирилган капиллярлар пайдо бўлади, тери бўшашади, қариликнинг яққол белгилари кўзга ташланади. Гормонал фон ўзгаради, жигар ва бошқа органларнинг фаолияти бузилади. Шундай экан, тушкунликдан чиқишнинг спиртли ичимлик ичишдан бошқа йўлларини топинг.\nзарарли одатлар ёш кўриниш


Наримон Султонхўжаев нега қўшиқ куйлаш ҳақида ўйлаб қолди? - 7 Мая 2018 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2018 » Май » 7 » Наримон Султонхўжаев нега қўшиқ куйлаш ҳақида ўйлаб қолди?\nНаримон Султонхўжаев нега қўшиқ куйлаш ҳақида ўйлаб қолди?\nСал аввал клипмейкер Наримон Султонхўжаев, хонанда Жасур Умировга берган саволлари ва жавобларни тақдим этган эдик. Навбат хонанданинг клипмейкерга саволлари ва жавобларга.\n— Клип суратга олишингизда сиз учун нима муҳим: гонорар, сифат ёки қўшиқ?\n— Клип суратга олишда юқоридаги ҳар бир омилнинг ўз ўрни бор. Улар бир-бири билан узвий боғлиқ. Лекин биринчи навбатда қўшиқни эшитиб, ундан илҳомланишим шарт. Шунда сўзидан, мусиқасидан, тасвирга олмоқчи бўлган тасвир кўз олдимга келади. Бу орқали сифат белгиланади. Сифатли клипни эса етарлича маблағ билан суратга олиш лозим.\n— Клипларингизда ўзингиз роль ижро этишингизга ўрганиб қолдик. Бу хонанда истагими ёки сизнинг талабингиз?\n— Асосан хонандаларнинг таклифи билан роль ижро этаман. Бундан ташқари ўзим ўйлаб топган образни фақат ўзим кўнгилдагидек ижро этишим мумкин.\n— Клип суратга олиш сиз учун — хоббими ёки касб?\n— Бу касбни жуда яхши кўраман. Унга хобби сифатида қарай олмайман.\n— Агар сиздан янги қўшиғимга текинга клип суратга олиб беринг десам...\n— Бу гапни айтишга уялмайсизми-а? (кулади) Хонандаларга тушунмайман, кўнгили тусаган нарсаларда тежамкорликни билишмайди. Аммо клип суратга олишга келганда иложи борича, пул ишлатмасликка ҳаракат қилишади... Бу саволга аниқ жавоб олиш учун биринчи саволга берган жавобимга қаранг.\n— Агар яхши, тажрибали продюсер таклиф билдирса, хонандаликда ўзингизни синаб кўрасизми?\n— Кутилмаган савол бўлди-ку... Қўшиқ куйлаш ҳақида ўйлаб кўрмаган эканман. Қизиқ, мендан қандай хонанда чиқар экан-а? Тўғриси, бу саволга аниқ жавоб беролмайман.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 191 | | Теги: #новости, #habarlar, #xabarlar, #Yangilik, #Yangiliklar, #ahborot, #news, #newsuz, #uznews | Рейтинг: 0.0/0


Ўзбекистонлик тадбиркорлар “Сўғд-2019” ярмаркасида иштирок этдилар - UzAnalytics\nТожикистоннинг Сўғд вилояти мамлакат иқтисодий-ижтимой-маданий ҳаётида муҳим ўрин тутади. Вилоятнинг ишлаб чиқариш салоҳияти улкан. Мана олти йилдан буён вилоят маркази Хўжанд шаҳрида “Сўғд-2019” халқаро савдо ярмаркаси ўтказилиб келинмоқда.\nУчинчи йилдирки ўзбекистонлик ишбилармонлар ҳам мазкур анжуманнинг фаол қатнашчилари саналади. Шу давр мобайнида ўзаро алоқаларда жадал ривожланиш кузатилди. Ўзбекистон Савдо-саноат палатаси кўмагида Хўжанд шаҳрида “Ўзбекистон савдо уйи” ташкил этилиб, “Саховат” бозорида ўзбекистонлик тадбиркорларнинг маҳсулотларини сотиш ташкил қилинди.\nТадбир доирасида бир қатор форум ва конференциялар, ҳудуднинг инвестицион салоҳиятига бағишланган тақдимотлар ўтказилди. Uzanalytics.com ушбу халқаро анжуманга бағишланган видеорепортажни эътиборингизга ҳавола этади.


Чексиз имкониятлар марафонида ногиронлар иштирок этишди\nТошкентда ногиронлар иштирокида “Чексиз имкониятлар марафони” бўлиб ўтди\n27 Mart 15:09 Ҳодисалар\nАДЛИЯ ВАЗИРЛИГИ имконияти чекланган ногиронлар Чексиз имкониятлар марафонлари ШҲТ\n27-март куни Тошкентда “Чексиз имкониятлар марафон”и бўлиб ўтди, унда 100 нафарга яқин имконияти чекланган инсонлар иштирок этди.\nМарафон Адлия вазирлиги томонидан Ўзбекистон енгил атлетика федерацияси билан ҳамкорликда “Биз биргамиз!” ижтимоий лойиҳаси доирасида ташкил этилди. («Биз биргамиз!»)\nЎзбекистонда илк бор ногиронлиги бўлган шахслар учун махсус номинациялар бўйича марафон ўтказилмоқда, деб хабар қилди Адлия вазирлиги. Унда Ўзбекистон ногиронлар, кўзи ожизлар ва карлар жамиятлари томонидан таклиф этилган номзодлар иштирок этди. Ғолиблар уч номинация – эшитиш, кўзи ожиз ва заиф кўриш имконияти чекланган шахслар, ҳаракатланиш имконияти чекланган ва бошқа турдаги ногиронлар бўйича аниқланди. Бундан ташқари, марафонда энг ёш ва энг кекса иштирокчилар тақдирланди.\nЛойиҳа ШҲТ халқаро ярим марафони ва “Наврўз” Тошкент марафонлари билан ҳамкорликда ташкил этилган, бироқ бу марафонлардан фарқли ўлароқ, унда иштирок этиш бепул эди. Барча марафончилар ушбу тадбир учун махсус тайёрланган эсдалик медаллари билан тақдирландилар.\nБиз Биргамиз доирасида! имконияти чекланган шахслар томонидан тайёрланган маҳсулотларнинг хайрия ярмаркаси ҳам бўлиб ўтди.\nСамарқандда ЙТҲ: Кобалт юк машинаси тиркамаси остидан учиб кетди


Журнал "Экономический Вестник Узбекистана" » (O´zbek) O‘zbekiston Respublikasi Prezidenti Shavkat Mirziyoyevning Oliy Majlisga Murojaatnomasi\nГлавная | Архив номеров | (O´zbek) O‘zbekiston Respublikasi Prezidenti Shavkat Mirziyoyevning Oliy Majlisga Murojaatnomasi\n(O´zbek) O‘zbekiston Respublikasi Prezidenti Shavkat Mirziyoyevning Oliy Majlisga Murojaatnomasi\nБугун биз барчамиз жонажон Ватанимизнинг сиёсий ҳаётидаги муҳим воқеада иштирок этмоқдамиз.\nСизларга яхши маълумки, дунёдаги кўпчилик тараққий топган мамлакатларда давлат раҳбарининг миллий парламент аъзолари ҳузурида энг асосий ва долзарб сиёсий, ижтимоий-иқтисодий масалалар ва жамиятни демократик ривожлантириш бўйича Мурожаатнома билан чиқиш тажрибаси мавжуд.\nДавлат бошқарувининг бундай демократик усули бугун Ўзбекистонда олиб борилаётган кенг кўламли ислоҳотлар, авваламбор, халқ билан мулоқот принципига ғоят уйғун ва ҳамоҳанг бўлиб, бизнинг иш фаолиятимиз самарадорлигини янада оширишга хизмат қилади, деб ўйлайман.\nБугунги нуфузли анжуманда Олий Мажлис Сенати ва Қонунчилик палатаси аъзолари билан бирга, видеоконференция алоқа тизими орқали туман, шаҳар ва вилоятлардаги маҳаллий Кенгашларга сайланган халқ ноиблари ҳамда барча бўғиндаги ижро ҳокимияти ва хўжалик бошқаруви органлари раҳбарлари, нодавлат ташкилотлар ва жамоатчилик вакиллари иштирок этмоқда.\nТараққиётимизнинг янги босқичи бўлган 2017 йилда амалга оширилган асосий ишлар якуни ва Ўзбекистон Республикасини 2018 йилда ижтимоий-иқтисодий ривожлантиришнинг энг устувор йўналишларига бағишланган Мурожаатномани эътиборингизга ҳавола этишга рухсат бергайсиз.\nАввало, йил давомида мамлакатимизни янада тараққий эттириш бўйича Ҳаракатлар стратегиясида кўзда тутилган мақсад ва вазифаларни бажариш учун давлатимиз ва жамиятимизнинг бор куч ва имкониятлари сафарбар этилганини таъкидлаш жоиз.\nМамлакатимизда олиб борилаётган кенг кўламли ислоҳотлар халқимиз томонидан қўллаб-қувватланмоқда. Бу ўзгаришларнинг дастлабки натижалари аҳолимиз ҳаёти ва кундалик турмушида ўзининг яққол ифодасини топмоқда, эл-юртимизнинг ижтимоий фаоллиги, эртанги кунга ишончи ўсиб бормоқда.\nБиз мамлакат ҳаётига доир ҳар бир қарорни халқимиз билан маслаҳатлашиб, бевосита мулоқот асосида қабул қилмоқдамиз. «Халқ давлат идораларига эмас, балки давлат идоралари халқимизга хизмат қилиши керак» деган ғоя бу борада фаолиятимиз мезонига айланмоқда.\nБу тизимнинг асоси бўлган Ўзбекистон Республикаси Президентининг Халқ қабулхоналари ва виртуал қабулхонаси фуқароларнинг мурожаатлари билан ишлашнинг ўзига хос демократик институти сифатида амалда ўзини оқламоқда.\nҚисқа муддатда ана шу қабулхоналарга бир ярим миллиондан зиёд фуқаро мурожаат қилгани ва қанча-қанча одамнинг йиллар давомида ҳал этилмаган муаммолари ижобий ечилгани Ўзбекистонда халқ ҳокимияти номига эмас, амалда жорий этилаётганини кўрсатмоқда. Жойларда раҳбарларнинг йўл қўйилган хато ва камчиликларни тезлик билан бартараф этиш юзасидан шахсий жавобгарлиги кучайгани мазкур тизимнинг муҳим натижаси бўлди.\nАйнан халқимиз манфаатларини ҳисобга олиб, ижтимоий адолатни таъминлаш бўйича энг муҳим институт бўлган суд-ҳуқуқ соҳасида, прокуратура ва ички ишлар органлари тизимида ҳам катта ўзгаришлар амалга оширилмоқда. Бу ҳақда Ўзбекистон Республикаси Конституциясининг 25 йиллигига бағишланган тантанали маросимда атрофлича сўз юритилгани учун, ўйлайманки, бугун бу мавзуда ортиқча тўхталиб ўтиришга зарурат йўқ.\nЖорий йилда Ўзбекистон ёшлар иттифоқини ташкил этиш, Хотин-қизлар қўмитаси, «Маҳалла» ва «Нуроний» жамғармалари ишини янада фаоллаштириш бўйича аниқ чора-тадбирлар амалга оширилди.\nЮртимизда яшаб келаётган, лекин фуқаролиги бўлмаган 1100 дан ортиқ шахсга Ўзбекистон фуқаролиги берилди. Ўйлайманки, бу инсон ҳуқуқ ва эркинликларини амалда таъминлашга қаратилган ишларимизнинг яна бир тасдиғидир.\n2017 йилда иқтисодиёт соҳасида замон талабларига жавоб берадиган, янгича маъно-мазмундаги ва самарали ислоҳотларни амалга ошириш йўлида биринчи қадамларни қўйдик.\nИқтисодиётимизни мутлақо янги асосда ташкил этиш ва янада эркинлаштириш, унинг ҳуқуқий асосларини такомиллаштириш, ишлаб чиқаришни модернизация ва диверсификация қилиш бўйича қатор қонунлар, фармон ва қарорлар, пухта ўйланган дастурлар қабул қилинди ва улар изчил амалга оширилмоқда.\nМамлакатимизда қисқа муддатда 161 та йирик саноат объекти ишга туширилди. Бу биз учун келгуси йилда қўшимча 1,5 триллион сўмлик маҳсулот ишлаб чиқариш имконини беради. Масалан, Тошкент иссиқлик электр станциясида буғ-газ қурилмаси барпо этилди. Бу эса қўшимча равишда 2,5 миллиард киловатт электр энергияси ишлаб чиқариш имконини беради. Шунингдек, Навоий иссиқлик электр станциясида иккинчи буғ-газ қурилмаси, Қизилқум бағридаги Авминзо-Амантой олтин конлари негизида гидрометаллургия заводи қуриш бўйича ишлар давом этмоқда.\nҲозирги вақтда Олмалиқ кон-металлургия комбинати томонидан «Ёшлик – 1», «Ёшлик – 2» конларини ўзлаштиришга киришилди. Сардоба, Марказий Фарғона ва Тўпаланг сув омборларини қуриш бўйича ишлар жадал олиб борилмоқда. Бу йирик иншоотлар ҳам, ҳеч шубҳасиз, мамлакатимиз иқтисодий ҳаётида муҳим воқеа бўлади.\nФарғона – Марғилон йўналишидаги темир йўл тармоғи айни пайтда электрлаштирилмоқда.\nЯна бир йирик объект – Қандим газни қайта ишлаш комплекси ишга туширилиши ҳисобидан 2018 йилда қўшимча равишда 4 миллиард 100 миллион куб метр табиий газни қайта ишлаш, 67 минг тоннадан зиёд конденсат, 106 минг тоннадан ортиқ олтингугурт ишлаб чиқариш имкони яратилади.\nЎзбекистон иқтисодиётининг локомотивларидан бири бўлган Муборак газни қайта ишлаш заводида келгуси йили қўшимча равишда 6 миллиард куб метр табиий газни олтингугуртдан тозалайдиган блоклар тўлиқ фаолият бошлайди. Шулар қаторида «Ўзагротехсаноатхолдинг» акциядорлик жамиятида янги йилда 5 мингдан кўпроқ замонавий тракторлар, мингдан зиёд пахта териш машинаси ва 2 мингдан ортиқ прицеплар ишлаб чиқариш йўлга қўйилади.\nТўлиқ матнни сиз ЎзА сайтида ўқишингиз мумкин


Музей тарихи - Наманган вилоят Ўлкашунослик музейи\nМузей тарихи ҳақида\nМузейлар фаолияти ва вазифасидан келиб чиқиб, Наманган вилоят тарихи ва маданияти давлат музейи маънавий-маърифий муассаса бўлиш билан бирга аждодлар меросини сақлайдиган, авлодларга кўрсатиб фахр ифтихор туйғуларини шакллантирувчи маскандир.\nНаманган вилоят тарихи ва маданияти давлат музейи Наманган вилоятида 1920 йилда ташкил этилган. 1918 йил 19 апрелдаги Туркистон республикаси халқ комиссарлари советининг декретига асосан Наманган шаҳрининг марказидаги савдогар Ҳамдам Қаландаров дўкони биноси 1920 йилда музей учун ажратиб берилди. Бу музей Наманган шаҳридаги 1-мактабнинг физика ўқитувчиси Владимир Иванович Иванов ташаббуси билан ташкил этилган. Владимир Иванов 1919 йили халқ таълими нозирлигига ёзган хатида ўқувчиларга пухта билим бериш мақсадида Наманган шаҳрининг мактабларидаги барча физика ўқув асбобларини бир жойга жамлаш ва ягона физика лаборатория хонасини ташкил этишни таклиф қилган. Бу таклиф эса халқ таълими нозирлиги томонидан бажонидил маъқулланган. Маҳаллий ташкилот Туркистон оқсоқоллари Кенгаши маданият бўлимининг қарорига асосан Наманган шаҳар халқ таълими бўлими тасарруфида физика музей кабинети ишга тушди. 1920 йилга келиб халқ таълими бўлими янги музейни моддий техника базасини мустаҳкамлашга эътиборини кучайтириб, экспонатлар сотиб олиш учун маблағ ажратди. Республикадаги кекса маънавий-маърифий муассаса бўлган музей мазкур бинода 1986 йилга қадар фаолият юритди.\nНаманган вилоят тарихи ва маданияти давлат музейи ташкил бўлган дастлабки йилларда жамғарма фонди, бўлим ва экспозицияларни очиш учун етарли экспонатлар йўқ эди. Асосан экспонатлар геология, минерология ва зоологияга тегишли бўлиб, хазина фондида 1000 етмаган ашёлар бор эди. Булар ичида қисман маҳаллий аҳолини уй рўзғорда фойдаланадиган этнография буюмлари учрарди.\n1920 йилда иш бошлаган ёш бу масканда 1922 йилга келиб экспонатлари сони 900 тага етди. Музейни кенгайтириш ва экспонатлар сонини ортишида ҳамда халқ қўлидаги тарихий асори атиқаларни тўплашда шаҳар аҳолиси қўлдан келганча ўз ёрдамини кўрсатди. Натижада 1923 йилга келиб музейдаги экспонатлар турларига қараб қўйидаги бўлимлар ташкил этилди:\n5. Ўқув қуроллари\nМузей фаолиятини юритишда 1920-1927 йилларда В.И.Иванов музей раҳбари яъни мудири бўлиб, фақат 3 та штат мавжуд эди. Улар мудир ва фаррош, қоравул. Бугунги кунда музейда 68 та штат бирлиги бўлиб, улар техник ва илмий ходимларга тақсимланган ҳолда фаолият юритади.\nХар бир муассаса ва ташкилотни тараққиётида раҳбарнинг ўзига хос роли бор. Худди шундай музей ривожини ва ролини оширишда 1927-37 йилларда музейга мудирлик қилган Иномжон Низамбаевнинг ҳам алоҳида ўрни бор. Иномжон Низамбаев маърифатли инсон бўлиб, вилоятда маорифни ривожлантиришда ҳам улуш қўшиб, музейга тарихий экспонатларни жамлаш ва фондни тўлдиришда алоҳида жонбозлик кўрсатган. Буни исботини тарихий ҳужжатларга муҳрланган ҳисоботлардан, қайд этиш дафтарларидан ҳамда 1930 йилга келганда музей хазина фондидаги экспонатлар сони 3000 тага, зиёратчилар сони эса 20000 га етганида кўриш мумкин. И.Низамбаев саъйи ҳаракати билан Наманганда ҳосил байрами ташкил этилиб, бунда шаҳар ҳунарманд бирлашмалари томонидан ишлаб чиқарилаётган маҳсулотлар кўргазмаси бўлиб ўтди. Кўргазма якунидан сўнг уларнинг кўп қисми музей хазина фондига ҳадя этилди, бу эса ўз-ўзидан экспонатлар сони ортганлигини кўрсатади.\n1938 йилда музей кўргазма залларини қайта жиҳозлаш мақсадида музей вақтинчалик ёпилади. 1939 йилда табиат, тарих, социализм қурилиши бўлимлари ташкил этилиб, жиҳозлаш ишлари тугагач, яна ўз ишини давом эттирди. 1940 йилга келиб эса экспонатлар сони 10000 тани ташкил этди.\nУнда ўлкамиз табиатига, тарихий ёдгорликларига, меъморчилик, амалий санъат, тиббиёт, маданий ҳаётни акс эттирувчи экспонатлар жамланди. Музейга ташриф буюрувчилар сони 23000 кишини ташкил этди. 1941 йил 2-жаҳон уруши бўлаётганлиги сабабли 1943 йилга қадар музей ўз фаолиятини вақтинча тўхтатди. 1943 йил 8 сентябрда Ўзбекистон Олий Советининг Наманган вилоятини ташкил этиш бўйича ташкилий қўмитаси томонидан Наманган вилоят ўлкашунослик музейини қайта очиш тўғрисида қарор қабул қилинди ва музей ўз фаолиятини юрита бошлади яъни 1943 йилдан вилоят ўлкани ўрганиш музейида 4 та бўлимга эга бўлган ҳолда қайтадан иш бошлади.\nМузейни аввалги биноси (1979 йил).\nБу даврларда музейга Ҳайдарали Зокиров, кейинчалик Набижон Аҳмедов, Иван Маленков, Обиджон Камоловлар раҳбарлик қилдилар. Улар раҳбарлик қилган даврларда музей илмий муассаса мақомида:\n- ўлка табиати ва тарихини ўрганиш;\n- табиат ҳақидаги илмий билимларни тарғиб этиш;\n- ўлка табиий ресурслари намуналарини йиғиш ва тарғиб этиш;\n- вилоят аҳлини Ватанга меҳр ва муҳаббат рухида тарбиялаш ишларида кўмаклашиш каби фаолият турларини олиб борилди.\n1970 йилдан бошлаб музей илмий ходимлари этнографик маълумотлар ҳамда экспонатлар йиғиш ишларини кенгайтиришди. Натижада жуда кўплаб Наманган вилоятида раҳбарлик қилган ва фронтда қаҳрамонлик кўрсатган инсонлар тўғрисида маълумотлар жамланди.\nНаманган вилоятидаги маданий муассасалар ва улар бинолари текширувдан ўтказилганда Наманган вилоят ўлкашунослик музейига ҳам бино ажратиш кераклиги таъкидланди ва музей учун ер ажратиш ва янги махсус бино барпо этиш масаласи вилоят ҳокимлигининг кун тартибига киритилди.\nНаманган вилоят тарихи ва маданияти давлат музейи учун янги бино қурилишида бир қатор раҳбар ходимларнинг хизматлари катта бўлган. Жумладан, вилоят партия комитетининг 1-котиби вилоят ижроия комитетининг раиси Ботирали Ҳакимов, вилоят маданият бошқармаси бошлиқлари Умархон Иминов, Ҳафиза Аҳмедова, Саноат Зияеваларнинг сайи ҳаракатларини алоҳида таъкидлаш мумкин.\n1987 йилда Наманган шаҳрининг Нодим Номонгоний кўчасида қад ростлаган музей учун махсус лойиха асосида 3 қаватдан иборат кўркам бино барпо этилиб, Ўктамжон Рустамов раҳбарлиги даврида бу бинога кўчиб ўтилди.\nХодимларнинг жонбозликлари ва самрали меҳнатлари натижасида музей 1998 йилда 1-тоифали музейлар қаторига кирди. Бу йили унинг директори Саидахон Муҳаммадиева бошчилигида 2-қаватда табиат бўлимини жиҳозлаш ишлари бошланди. Вилоят рассомлар уюшмасининг Т.Ашуров бошчилигидаги мусаввирлар гуруҳи вилоят табиатини очиб бериш учун ажратилган кўргазма залларини ўзгача бир кўринишда безадилар. Кейинги йилларда табиат бўлимини вилоятимизнинг табиати, ўсимлик ва ҳайвонот дунёси намуналари ва турли мавзуларга оид диораммалар, витриналар билан жиҳозлаш ишларини олиб боришда Эркин Қорабоев раҳбарлигида фаолият юритган илмий ходимларни хизматлари беқиёсдир.\nИброҳимжон Юнусович Юсупов 2004 йил августидан Наманган вилоят тарихи ва маданияти музейига директор бўлиб тайинланди. Шу кундан бошлаб музейнинг илмий салоҳиятида тубдан ўзгаришлар ясалди, музей тараққиётида ривожланиш босқичига кўтарилди.\nУмуман олганда Ватан остонадан бошланади. Шу Ватан тарихи, маданияти, урф-одати, маросими, анъаналарини билиш, ўрганиш ва келажак авлодга етказиш барчамизнинг бурчимиздир. Бу борада Наманган вилоят тарихи ва маданияти давлат музейида ибратли ишлар амалга ошириб келинмоқда.\nЖумладан, И.Юсупов, Э.Мирзаалиевлар муаллифлигида «Наманган вилояти меъморий обидалари сирлари» (2008), «Ахсикент» (2009), «Наманган шаҳар тарихидан лавҳалар» (2010) чоп этилиб кенг китобхонлар оммасига тақдим этилди.


ННТ давлат органларидан ижтимоий буюртмаларни бевосита олади | NORMA.UZ\n14.09.2017 йилдаги ЎРҚ-446-сон Қонун билан «Нодавлат нотижорат ташкилотлари фаолиятининг кафолатлари тўғрисида»ги ҳамда «Ижтимоий шериклик тўғрисида»ги Қонунларга қўшимчалар киритилди. Тузатишлар "Халқ сўзи" газетасида эълон қилинди.\nДавлат бошқаруви органлари энди социал ва ижтимоий аҳамиятга молик лойиҳаларни амалга ошириш учун ННТга бюджетдан ташқари маблағлар ҳисобидан бевосита давлат ижтимоий буюртмаси бериши мумкин.\nБунинг учун танлов ўтказилади. ОАВда (жумладан, электрон ОАВда) давлат буюртмачиларининг рўйхати ва фаолиятнинг маблағлар ажратиш режалаштирилаётган йўналишлари олдиндан эълон қилиниши керак.\nТегишинча давлат бошқаруви органлари ҳузурида лойиҳаларни кўриб чиқиш, умумлаштириш ва уларни баҳолаш учун жамоатчилик кенгашлари тузилади. Унинг аъзоларининг ярми – ННТ ва фуқаролик жамиятининг бошқа институтлари вакилларидан иборат.\nТанлов ғолиби лойиҳаларни кўриб чиқиш, умумлаштириш ва баҳолаш натижаларига кўра аниқланади. Давлат бошқаруви органи ва ғолиб ўртасида шартнома тузилади.\nВазирлар Маҳкамаси қўшимча равишда қуйидаги тартибни белгилайди:\nсоциал ва ижтимоий аҳамиятга молик лойиҳаларни амалга ошириш учун давлат бошқаруви органлари томонидан ННТга ва фуқаролик жамиятининг бошқа институтларига давлат ижтимоий буюртмасини бериш;\nжамоатчилик кенгашининг таркибини шакллантириш;\nтанловни ўтказиш шартлари ва тартиби.\nАмалдорлар ТВ кўрсатувларида иштирок этишади\nЎзбекистонни ривожлантириш стратегияси билан махсус Марказ шуғулланади\nЁшлар иттифоқи ёшлар симфоник оркестри учун товарлар харид қилади


Салим Ашур. Мунчоқ (ҳикоя) | www.ziyouz.uz\nБош саҳифа Ўзбек насри онлайн антологиясиСалим Ашур (1964)Салим Ашур. Мунчоқ (ҳикоя)\nСалим Ашур. Мунчоқ (ҳикоя)\nҲа, эс-кирди. Инчунун, Зайнаб опа илмий ишини, бир вақтлар қизиқиб ёзиб қўйган қиссаси қўлёзмасини, вақт ўтиб ўзига ёқмай қолганидан сўнг, йиртиб ташлашга кўзи қиймай, бир четга – қўл етмас жойга итқитган талабчан ёзувчи цингари, кўздан панага улоқтирган эди. Бу Зайнаб опага ўхшаган виждонли эски одамлар учун ўз умрини, ҳаётини, маслак-аъмолини, пировардида ўзини четга улоқтириш билан баробар эди. Тузум ўз зуғумига ўзи дош беролмай, чок-чокидан дарз еганда унинг тешик, тирқишларида, ўпқонида бутун-бутун авлодлар, бенаво тақдирлар ва бечора қисматлар чўкиб, йўқ бўлиб кетар экан-да. Буни авом англамаслиги мумкин, лекин илм кишиси… ҳар ҳолда…\nКампир инқиллаб-синқиллаб эшикни очди. Унинг юзида кейинги пайтларда норози қиёфа қотиб қолган эди. Оёғини зўрға ердан узиб, пилдираб айланаётган Мунчоқни ҳайдаган бўлди. Мунчоқни ичида жони бор, кераксиз копток эмаски, бутунлай нарироққа кетса…\nКўк темир дарвоза тақиллади. Бошқача тақиллади: қандайдир бўғиқ, лекин ваҳмкор… Шундай бўлади ўзи, ёмғир сасни бўғади. «Шундай ёмғирда қанақа аҳмоқ келиши мумкин?..» – деб ўйлади. Тақ-туқ тобора кучаярди. «Кимдир қишлоқдан келган-ов, қўни-қўшни бундай пайтда иссиқ ўрнини совутмайди-ку…»\nВоҳид тизза бўйи сувни кечиб, кўчага чиқди: «Нималар содир бўлаяпти ўзи?!» Кўчани бор энига қоплаб, бошдан қуйига пишқириб келаётган сувни кўриб, юраги орқага тортиб кетди. Гўёки юраги урмай қолди ёки ғоят тез уриб кетди. Йўл, йўл четидаги йўлаклар, йўл билан йўлак ўртасидаги бетон ариқчалар… ҳеч, ҳеч нарса йўқ, фақат сув бор эди. Асов сув деворларга урилар, «Девор, сен зўрмисан, мен зўрми?» – дегандек куч синашар, турган жойида донг қотиб қолган дарахтлар билан баҳслашарди гўё. Уйларнинг олдида турган енгил машиналар шинасининг ярмигача сув ичида қолганди.\nГоҳ у, гоҳ бу ҳовлидан йиғи-сиғи, дод-фарёд овозлари эшитилар, барча овозларни сув шовқини ютиб юборарди. Одамлар уйдан кўчага чиқишар, кўчада юриб бўлмас, аёллар йиғлар-сиқтар, чоллар, кампирлар баланд овозда тиловат қилишарди. Болалар-чи, болалар… Бутун оламга зид равишда қувнашарди! Негадир болалар жала олиб келган селдан қўрқишмас эди.\nДайди итлар, эгасиз мушуклар, кўкда гала-гала айланадиган қушлар… ҳамма-ҳаммаси ном-нишонсиз кетган эди.\nЖала қандай тез бошланган бўлса, шундай тез ўтди. Фақат… фақат ҳовлида, кўчаларда қалин лой-балчиқ қолди. Ҳавода бадбўй ҳид ва рутубат айланди.\n– Воҳид, Шуҳрат, Мунчоққа яхши қаранглар, оч қолмасин. Овқатини вақтида беринглар, тунда хабар олиб туринглар-а ундан. Ҳураверса, китоб ўқишга халал бераяпти деб калтаклайсизлар уни, биламан, лекин мен йўғимда урманглар, у ўчакишиб, баттар ҳуради. Ўшандай пайтда оч қолган бўлади. Холодилникка колбаса, нон, суяк, эт қўйиб қўйдим. Ўзларинг еб қўйманглар, Мунчоққа беринглар. Мунчоқ оч қолмасин… – кампир негадир мушукни эсламади, унинг номини ҳам тилга олмади. Бу пайтда Мунчоқ оёқ тагида пилдирар, Зайнаб опанинг оёғини ялаб-юлқар, суйкалар, баландга сакраб, бармоқларига тумшуғини теккизарди, халатининг этагини тишлаб ортга тортар, қўйвормас, дарвозадан чиққани қўймас, куёв дам-бадам оёғи билан туртиб ҳайдаса-да кетмас, унга сайин баттар жаврар эди.\nМунчоқ эса… кампирнинг эски шиппагини авайлаб тишлаб, у ёқдан-бу ёққа олиб юради. Титилиб кетган шу арзимас оёқ кийими устида «кулча» бўлиб ётади. Ҳолбуки, кампир уни ахлатга итқитишга кўзи қиймай, бурчакдаги картон яшикка ташлаган эди. Ит бир талай оёқ кийимлари орасидан нуқул шуни топиб олаверади.\nЁтган жойида кампир: «Тоза кўйлагимни кийдиринглар…» дермиш, «Мунчоғимни соғиндим, менсиз ҳоли нима кечдийкин?..» деявериб, ҳамшираларни ҳам ҳол-жонига қўймасмиш.\nМунчоқ эгасининг фарзандларини таниди. Бир-икки ҳуриб, сас берди. Уларнинг изларини, оёқ кийимларини ҳидлади. Атрофларидан бир-икки айланди, лекин олдинги шўхлигу эркаликларини қилмади. Бароқ эса уларнинг олдида шишиниб кетди, «ҳунари»ни кўрсатиб қўймоқчи бўлган «манман» дорбоздек ишкомга тирмашди, ундан томга чиқиб, бир-бирининг пар-патига маҳлиё бўлиб «ку-ку»лашаётган бир тўп каптарни тўзғитиб юборди…\nМунчоқ шиддат билан хезланиб, Бароқнинг ортидан ташланганди, аммо… Аммо ҳеч қанча босмай, боши тагида қолиб, ўмбалоқ ошиб тушди. Ўзини ўнглаб ололмади. Ётган жойида тез-тез хириллаб нафас олар, бутун вужуди сопқондек кўтарилиб тушар, кўзларидан сув томчиларди…\nЙигитлар маслаҳат қилишди: Мунчоқ – жонивор, ахлатга ташлаб бўлмайди, ахлат машина келганда бериб юбориш, барибир, ахлатга ташлаш билан баробар…\n– Воҳид, ҳу Воҳид, сиззи ойим чақирвоттила…\nРукнларСалим Ашур (1964)\n← Аввалги Аввалги Салим Ашур. Қор майдалаб ёғарди (ҳикоя)\nКейинги → Кейинги: Абдусаид Кўчимов. Тубсиз қудуқ (ҳикоя)


Қозоғистонда «яшил» молиялаштириш кенгаймоқда - Номадлар,Турклар,Қозоқ одатлари ва анъаналари,Қозоғистон табиати\n#Яшил молиялаштириш #яшил иқтисодиет #яшил энергия #Қозоғистон\nҚозоғистон фаоллик билан «яшил» иқтисодиётга ўтмоқда. Атроф-муҳитни асрашга қаратилган мамлакатимиз лойиҳаларига инвестициялар ҳам жадал ортмоқда. Масалан, жорий йилнинг 10 ойи давомида бундай сармоялар миқдори 129 миллиард тенгедан ошди. Бу эса 2019 йилнинг шу даврига нисбатан 22 фоизга кўп. Аналитиклар берган маълумотга кўра, сўнгги йилларда «яшил» лойиҳаларга киритилган инвестициялар миқдори республикада ўртача 87,2 фоизга ортган. Маблағ атмосферани ифлослантирувчи чиқиндиларни йўқотиш, шунингдек, қайта тикланувчи энергетика соҳасида инновациявий лойиҳаларни ишга туширишга йўналтирилган.\nАРМАН ҚАШҚИНБЕКОВ, ИЖТИМОИЙ ИШОНЧ МИЛЛИЙ КЕНГАШИ АЪЗОСИ, БМТ БАРҚАРОР РИВОЖЛАНИШ ТАРАҚҚИЁТ ЛОЙИҲАСИНИНГ ҚОЗОҒИСТОНДАГИ РАҲБАРИ:\n- ЭКСПОдан кейинги уч йилда «яшил» лойиҳаларни, аввало, йирик ва қуввати катта энергия станциялари локомотиви сифатида қайта тикланувчи энергия манбаларини молиялаштириш масаласи анча енгиллашди. Лойиҳаларда кўзга ташланаётган яна бир муҳим тренд – янги «яшил» лойиҳаларни ишга туширишнинг капитал харажатлари ва қиймати кескин пасайишда давом этяпти. Сўнгги йилларда объектларни бунёд этишга сарфланган капитал ва инвестициялар 3 марта камайди. Бу уларнинг ҳамёнбоплигига таъсир кўрсатади. Гап фақат йирик лойиҳалар ҳақида кетмаяпти. Сўнгги вақтда кўпроқ молиявий ташкилотлар жалб этилган ҳолда кичик генерация лойиҳалари ҳам амалга ошириляпти.\nЭкспертлар айтишича, «яшил» молиялаштириш Қозоғистонда қайта тикланувчи энергетика соҳасидаги янги объектлар ишга туширилишига ижобий таъсир кўрсатди, уларни жадаллаштирди. 2015 йилда электр энергияси ишлаб чиқаришда қайта тикланувчи энергия манбалари улуши 0,77 фоиз бўлган бўлса, бугунги кунда 3 фоиздан зиёд. Гидро, шамол ва қуёш станциялари ишлаб чиқарган тоза энергия ҳажми сўнгги йилнинг ўзида 44 фоизга ортди.\nҚозоғистон қуролли кучлари ҳар қандай вазиятга тайёр\nNumbeo рейтингида Қозоғистон олдинда


«Эй имон келтирганлар, тақволи бўлишларинг учун сизлардан олдинги (уммат)ларга фарз қилингани каби сизларга ҳам саноқли кунларда рўза тутиш фарз қилинди. Бас, сизлардан ким бемор ёки сафарда бўлса, саноғи бошқа кунлардандир. Мадори етмайдиганлар бир мискин кимсанинг (бир кунлик) таоми миқдорида фидя (эваз) тўлашлари лозим. Ким ихтиёрий равишда кўпроқ яхшиликлар қилса (лозим бўлганидан ортиқ фидя берса), ўзига яхши. Агар билсаларинг, рўза тутишларинг (фидя бериб, тутмаганларингдан) яхшироқдир» (Бақара, 183-184).\nҲаётнинг лаззатини, ироданинг қийматини англаб етишга хизмат қиладиган Рамазон рўзаси илоҳий амрлар ичида нафсга энг оғир келадиган амалдир.\nРамазон арабча «ар-рамад» сўзидан олинган, қуёш ҳароратининг жуда исиб, кўтарилганини англатади. Ойнинг «Рамазон» дейилишига сабаб, бу ойда тавба, солиҳ амал қилганларнинг гуноҳлари куйдирилади, йўқ қилиб юборилади.\nЎзбек тилида рўза маъносини англатадиган арабча «савм», «сиям» сўзи луғатда нафс истакларидан ўзини тийишни билдиради. Атама ўлароқ эса, ният қилиб, нафснинг энг катта истаклари бўлган ейишичиш ва жинсий алоқадан кун бўйи тийилишдир.\nПайғамбаримиз соллаллоҳу алайҳи васаллам Мадинага ҳижрат қилганларидан сўнг ойда уч кун ва ашуро кунида нафл рўза тутардилар. Ҳижратдан бир йил ўтиб, қибла ўзгарганидан кейин шаъбон ойида Рамазон рўзаси фарз қилинди.\nАллоҳ таоло Пайғамбаримиз соллаллоҳу алайҳи васалламдан олдин ўтган пайғамбарларнинг умматларига ҳам рўзани фарз қилган. Масалан, Одам алайҳиссаломга бийз кунлари (ойнинг 13-14-15 кунлари), Мусо алайҳиссаломнинг қавмига ашуро кунлари, насороларга ҳам рамазон ойида рўза тутиш буюрилган.\nРўза шаҳватни кесади, нафснинг ҳою ҳавасларини мағлуб қилади, турли ёмонликлардан, туғёнга кетишдан сақлайди.\nРўзанинг бадан саломатлигига фойдалари бугун барчага яхши маълум. Аммо бу фойдалар рўзанинг фарз бўлиши сабаби ва ҳикмати ҳисобланмайди. Рўза фарз бўлишининг асл ҳикмати Аллоҳ таолонинг амрига бўйинсуниб, бандаликнинг завқини тотиш, руҳни риё асоратларидан поклаб, қувват ва ихлосни ошириш, нафсни енгиб, комилликка эришишдир.\n«...саноқли кунларда». Яъни, сизга фарз қилинган рўза йилнинг саноқли кунларида – ўн икки ойдан фақат бир ойдадир ҳамда сизнинг саломатлигингизга зиён келтирмайдиган, тоқатингизни тоқ қилмайдиган шаклда, узрли бўлсангиз, маъзур кўрилиб, енгиллик беришни кўзда тутилган ҳолатда буюрилгандир.\n«Бас, сизлардан ким бемор ёки сафарда бўлса, саноғи бошқа кунлардандир». Агар рўза тутиш сиҳатингизга жиддий зарар етказадиган даражада бемор ёки сафарда бўлсангиз, рўза тутмасликка рухсат берилади. Соғайгач ёки сафардан қайтганингиздан кейин, неча кун рўза тутолмаган бўлсангиз, шунча кун тутиб, зиммангиздаги фарз қазосини адо этасиз.\n«Мадори етмайдиганлар бир мискин кимсанинг (бир кунлик) таоми миқдорида фидя (эваз) тўлашлари лозим». Бу борада Ибн Абу Лайлодан қуйидагилар ривоят қилинади: «Рамазон рўзаси фарз қилинган дастлабки пайтда одамлар ҳали унга кўникмаган эдилар. Уларга кун бўйи оч юриш жуда оғир келарди. Шунинг учун рўза тутолмаганлар ояти кариманинг: «Мадори етмайдиганлар...» ҳукмига асосланиб, бир камбағални тўйдириш билан ўзларини фарзни адо этган ҳисоблаганлар. «Сизлардан ҳар ким у ойга шоҳид бўлса, рўза тутсин» мазмунли ояти карима тушгач, рўза тутмай, фидя беришга рухсат фақат беморлар ва мусофирларгагина тегишли бўлиб қолди. Қолган барчамиз рўза тутишга буюрилдик».\n«Мадори етмайдиганлар» қаторига жуда ҳам қартайиб, очликка тоқати етмайдиган қариялар ҳам киришига муфассирлар иттифоқ қилишган.\n«Ким ихтиёрий равишда кўпроқ яхшиликлар қилса (лозим бўлганидан ортиқ фидя берса), ўзига яхши». Яъни, ким буюрилганидан ортиқроқ фидя берса, ўзи учун янада яхшидир.\n«Агар билсаларинг, рўза тутишларинг (фидя бериб, тутмаганларингдан) яхшироқдир». Фидя берганидан ёки қазони тутганидан кўра, қийин бўлса ҳам, вақтида рўза тутганларинг ўзларинг учун афзалдир. Агар рўзанинг фазилатини билганларингда, албатта, рўза тутмаслик жоиз бўлган ҳолатларда ҳам рўза тутган бўлардиларинг.\nҚуртубий ва Ҳамдий тафсирлари асосида\n4392 марта ўқилди\nДругие материалы в этой категории: « Эҳсон қилинг, жаннатга киринг\tКўзи ожиз, қалб “кўз”и очиқ қори »


Президент мурожаатномаси давлат ва жамият ривожининг асосий дастури сифатида – Kamoliddin Behzod nomidagi Milliy rassomlik va dizayn instituti\nПрезидент мурожаатномаси давлат ва жамият ривожининг асосий дастури сифатида\nДавлат ва жамият равнақи авваламбор мамлакат раҳбари олиб борадиган сиёсатга боғлиқ эканлиги сир эмас. Республикамиз Президенти Шавкат Мирзиёевнинг ўзига хос анъанага айланиб бораётган халқ ва Олий Мажлисга мурожаатномаси мана тўртинчи йилдирки интиқлик билан кутиб олинади. Сабаби, давлатимиз раҳбарининг мурожаатномаси нафақат олиб борилган ишлар бўйича ҳисобот, балки келгуси ишлар режаси, ислоҳотларнинг янги дастури, мавжуд долзарб масала ва муаммолар ечими сифатида қабул қилинади.\n2020 йилнинг 29 декабр куни Республикамиз Президенти Шавкат Миромонович сенатга ва халққа ўз мурожаатномасини тўғридан-тўғри йўллар экан, жаҳон сиёсий-иқтисодий майдонидаги долзарб масалалар ҳамда юртимизда йил давомида олиб борилган ишлар ҳақида атрофлича фикр юритди.\n2020 йил бутун дунё учун синовли ва машаққатли кечди десак муболаға бўлмайди. Коронавирус пандемияси иқтисодий, ижтимоий ва сиёсий соҳада қтор муаммоларни келтириб чиқарди. Мамлакатимиз Президенти ушбу том маънодаги долзарб мавзуга тўхталар экан, қуйидаги фикрларни келтириб ўтди: – “ЖССТ хабарига кўра, умумжаҳон пандемияси ҳали яна давом этиши мумкин ва бутун дунёда ижтимоий муаммоларни кучайтириши мумкин. Ундан кейин дунёнинг ижтимоий-иқтисодий манзараси ўзгаради. Мана шундай шароитда кучли ва самарали бошқарув тизимига эга бўлган давлатлар, бу курашда енгиб чиқишга қодир бўлади. Эришган натижаларимизга маҳлиё бўлмасдан, жаҳондаги вазиятларга сергаклик билан қараб, мамлакатимиз миллий манфаатларини таъминлашга жидий қарашимиз лозим”.\nДарҳақиқат, бугун биз ҳавф ортда қолди дея олмаймиз, лекин юртимиз аҳолиси вирусга қарши курашиш билан бирга одатий ҳаёт тарзини, ижтимоий-иқтисодий соҳа ривожини тиклашга уринмоқда. Бу ўринда аҳолига давлат ташкилотлари томонидан яратилган қулайлик ва кўмакни эътироф этиш зарур.\nШавкат Миромонович мурожаатнома давомида жамиятда аёллар масаласига алоҳида тўхталиб ўтди: – “Жамиятимизда аёллар мавқеини ошириш, уларнинг муаммоларини ҳал қилиш керак. Ушбу муаммоларни рўйхатга олиш учун “аёллар дафтари” ташкил қилинмоқда. Лекин бу биринчи қадамларимиз холос. Биз республикада яшаётган 17 млн аёлларимиз орзуларини рўёбга чиқаришимиз керак. Республика Хотин-қизлар жамоат кенгашини ташкил қилишни таклиф қиламан. Кенгашга Танзила Нарбаева номзодини раҳбар сифатида таклиф этаман. Хотин-қизларни бизнес юритишга ўргатиш, уларга кредит олишда ёрдам бериш йўлга қўйилади”.\nБизнинг мамлакатимизнинг асосий қисмини ёшлар ташкил этади, демакки, таълим тизими соҳасидаги ҳар қандай янгилик улкан аҳамиятга эга бўлиб ҳисобланади. Юртимизда таълим соҳасида доимий равишда ислоҳотлар олиб борилишига қарамай, ўз ечимини кутаётган муаммолар талайгина. Хусусан педагог кадрлар салоҳиятини ошириш, таълим соҳасида фаолият юритаётган профессор-ўқитувчиларнинг жамиятда ўзларини ижтимоий ҳимояланганликларини ҳис этишлари учун зарур шарт-шароитлар яратиш ишлари келгуси йилда ҳам давом эттирилиши Президентимиз томонидан таъкидлаб ўтилди. Ҳар қандай давлат истиқболи, тарраққиёти ва келажаги ёшлар ва уларнинг салоҳиятига боғлиқ. Олий таълим тизими эса, том маънода эртанги кун эгаларига таълим тарбия берувчи маскан ҳисобланади. Республикамиз Президенти Шавкат Мирзиёев таълим тизими ҳақида қуйидагиларни келгуси йил учун дастур сифатида белгилаб бердилар: – Келгуси йилда 10та президент мактаби, 197 та маълум фанларга ихтисослаштирилган мактаблар ўз фаолиятини бошлайди. Жамиятда ўқитувчи касби энг нуфузли ва обрўли бўлиши лозим. Муаллимларимиз болаларимизга сифатли таълим бериши ва улар ўз устидан ишлашларидан бошқа ҳеч нарсани ўйламасликлари учун давлат барча шароитни яратиши лозим. Муаллим обрўйини юқори чўққига чиқарсак, вақт ўтиб бу ўзининг жуда катта натижасини беради. Педагогларни рағбатлантириш ишлари келгуси йилда ҳам давом эттирилади. Олий таълимнинг қамровини оширишга эътибор қаратилади. Давлат грантлари сони 25%га оширилади камида. ОТМларга қабул қилишда эҳтиёжманд оилалар қизлари учун грантлар сони 2 мингтага етказилади. Аъло баҳоларга ўқиётган эҳтиёжманд оилалар қизлари учун махсус стипендия жорий этилади”.\nМурожаатнома давомида 2021 йил – Ёшларни қўллаб-қувватлаш ва аҳоли саломатлигини мустаҳкамлаш йили деб эълон қилинди. 2021 йил номида белгиланган соҳалар тубдан ислоҳ қилиниши кутилмоқда. Шунингдек, аҳоли орасида соғлом турмуш тарзи ҳамда омавий спорт турларини тарғиб қилиш учун 100 миллиард сўм маблағ ажратилиши айтилди.\n“Бу йилги мурожаатнома ўтган йилгидан фарқли равишда мураккаб даврга тўғри келмоқда. Бутун инсоният коронавирус пандемияси деган глобал офатни бошдан ўтказмоқда.Бундай офат сўнгги 100 йилда ҳам рўй бермаган”. Мирзиёев коронавирус пандемияси ҳақида тўхталар экан, ушбу офат жаҳон иқтисодиётига қарийб 400 миллиард доллар миқдорида зарар келтираётгани, 500 млн иш ўринлар йўқотилгани ҳақида айтиб ўтди.\nМурожаатнома давомида миллатимиз, халқимиз учун долзарб бўлган барча соҳаларга тўхталиб ўтилди, 2020 йилда олиб борилган ишларни сарҳисоб қилиш билан бирга, келгуси йил учун ўзига хос дастурил-амал тузиб олинди десак муболаға бўлмайди. Бироқ ушбу истиқбол режани ҳаётга татбиқ этишга нафақат давлатимиз раҳбари, мутасадди ҳодимлар, балки ҳар биримиз юртимиз келажаги учун даҳлдорлик ҳиссини туйган ҳолда ҳаракат қилишимиз лозим.\n“Ижтимоий фанлар, педагогика\nва касбий таълим” кафедраси\nкатта ўқитувчиси Ф.Фаязова\nYanvar 7, 2021 Yanvar 7, 2021 Mrdi_Matbuot_Kotibi


Президент Мирзиëев Ички ишлар вазирлиги ваколатини кучайтирди\n22 ноябр 2019, Тошкент вақти: 23:41\nЎзбекистон Ички ишлар вазири Абдусалом Азизов 2 май куни Тошкентдаги Халқаро пресс-клубда ўтказилган матбуот анжуманида ўз вазирлигига оид айрим ўзгаришларни эълон қилди.\nАзизовга кўра¸ президент Шавкат Мирзиëев қарори билан ички қўшинлар 2017 йилнинг 1 майидан бошлаб Ички ишлар вазирлиги назоратига қайтарилган.\n“Президент қарори билан бу қўшинларни бизга қайтаришди. 1 майдан бошлаб улар ҳуқуқий жиҳатдан тўлиғича ИИВ назоратидадир”¸ дея баëнот берди Азизов жумладан.\nВазир бу қўшинларнинг қачон ИИВ тасарруфидан чиқарилгани ва ҳозирга қадар қайси тизимга бўйсунганига изоҳ бермади.\nОзодликка маълум бўлишича¸ ички қўшинлар 2005 йилги Андижон воқеаларидан сўнг МХХ назоратига ўтказилган.


Тўқимачилик саноати: мураккаб даврда ...\nПрезидентимиз раислигида 13 май куни ўтказилган видеоселектор йиғилишида давлатимиз раҳбари сўнгги икки ҳафтада карантин чоралари юмшатилиши натижасида Самарқанд вилоятидаги 60 фоиз корхона фаолияти тиклангани лекин бу аҳолини даромад билан таъминлаш учун етарли эмаслигини қайд этди.\nЙиғилишда вилоятимиздаги тўқимачилик корхоналари 37 минг тонна ип-калава ишлаб чиқариш қувватига эга эканлиги, лекин ҳозирда уларнинг атиги 48 фоизидан фойдаланилаётганлиги таъкидланди. Шу боис, тўқимачилик саноати қувватларининг ишлаш даражасини ошириш, вилоятдаги 2 та пахта-тўқимачилик кластерида юқори қўшилган қийматли тайёр маҳсулотлар ишлаб чиқариш бўйича кўрсатмалар берилди.\nХўш, карантин даврида текстиль саноати иқтисодиётда етакчи бўла оладими?\nКоронавирус пандемияси туфайли жорий этилган карантин чоралари қўлланилгани боис вилоятда 4869 та тадбиркорлик субъекти фаолиятини вақтинча тўхтатишга мажбур бўлган эди. Бундай пайтда вилоятдаги 110 мингдан ортиқ камбағал оила, ишламаётган корхоналарнинг ишчилари ва чет элдан қайтиб келган фуқароларнинг бандлигини таъминлаш режалаштирилган. Ҳозиргача инвестиция лойиҳаларини амалга ошириш, тўхтаб қолган корхоналар фаолиятини йўлга қўйиш ва бошқа йўналишларда қарийб 35 мингта иш ўрни яратилиши кўзда тутилган. Бугунги кунда фаолияти тўхтаб қолган 3 мингдан ортиқ тадбиркорлик субъекти ишни қайта бошлади ва 23 минг нафар фуқаронинг бандлиги таъминланди. Йирик текстиль корхоналари эса санитария қоидаларига амал қилган ҳолда ишлаб чиқаришни тўхтатмай барқарор фаолият юритмоқда.\nМисол учун, Самарқанд шаҳридаги “SAMARKAND EUROASIA ТEXTILE” корхонасида дастлаб эркаклар кўйлаги ишлаб чиқарилган бўлса, ҳозирда корхонада тайёрланаётган маҳсулотларнинг тури 20 дан ошиб, ишчилар сони 500 нафардан ортди.\nКорхонада ишлаб чиқарилаётган чойшаб, ёстиқ ва кўрпа жилдлари, дастурхон ҳамда бошқа маҳсулотларга ички ва ташқи бозорда талаб ортиб бормоқда. Муҳими, корхона маҳсулотлари маҳаллий пахта толасидан тайёрланган экологик тоза матодан тикилмоқда. Корхонада юқори сифат ва халқаро талаблар асосида тайёрланаётган маҳсулотнинг 80 фоизи экспорт қилинмоқда. Жорий йилнинг ўтган даврида корхона 700 минг долларлик маҳсулот экпортини амалга оширди.\n- Бу йил корхонамизда уй-рўзғор буюмлари ишлаб чиқариш ҳам бошланди. - дейди корхона цех бошлиғи Фаррух Усмонов. - Ҳозирда маҳсулотларимизни Россия, Беларусь Чехия, Туркия, АҚШ, Қозоғистон, Қирғизистон давлатларига экспорт қиляпмиз. Жорий йилнинг учинчи чорагида янги лойиҳани амалга ошириб, яна 120 нафар хотин-қизни ишга жалб қилиш ниятидамиз. Йил якунигача корхонамизда матолик гул қоғоз ишлаб чиқариб, 2021 йилдан бу маҳсулотни ҳам экспорт қилишни режалаштиряпмиз.\nКорхонада янги лойиҳаларни амалга ошириш учун Японияда ишлаб чиқарилган 100 та тикув машинаси келтириб ўрнатилди. Ўндан ортиқ тикиш амалиётини бажарадиган бундай замонавий дастгоҳларни кейинги ойдан ишга тушириш режалаштирилмоқда.\nВилоятимиздаги йирик текстиль корхоналаридан яна бири - Булунғур туманидаги “Мароқанд сифат” масъулияти чекланган жамиятидир. Корхона йилига 2 минг тонна ип-калава ишлаб чиқариш имкониятига эга. Нарпай туманидаги 13 минг гектар майдонда пахта етиштираётган мазкур корхона тўла кластер тизимида ишламоқда. Бу ерда тайёрланган маҳсулотлар Россия, Қозоғистон, Туркия давлатларига сотилмоқда. Ҳозирги пандемия шароитида корхонанинг 700 дан ортиқ ишчиси карантин талабларига қатъий риоя этган ҳолда ишни давом эттирмоқда.\n- Корхонамиз асосан маҳаллий пахта толасидан ип-калава ишлаб чиқариш билан шуғулланади, - дейди “Мароқанд сифат” масъулияти чекланган жамияти раҳбари Жаҳонгир Исматов. – Юртимизда тадбиркорликни ривожлантиришга қаратилган дастурлар натижасида 2019 йилда бизга имтиёзли кредит ажратилиб, хориждан замонавий ускуналар келтирилди. Умумий қиймати 4 миллион доллар бўлган қўшимча қувват ишга туширилиши билан яна 350 кишининг бандлиги таъминланди ва корхонада меҳнат қилаётган ишчи-хизматчилар 700 нафарга етди.\nВилоятимизда ишлаб чиқариш корхоналари фаолияти аста-секин қайта тикланмоқда. Демакки, иқтисодиёт изига тушмоқда. Тез орада барча корхоналар аввалги қувватда ишлашига ва экспорт салоҳиятини янада оширишга эришилади.


Францияда Пайетнинг уйини ўғри босди\n7 август, 2017, 09:45\nФранциянинг “Марсель” клуби ҳужумчиси Димитри Пайет билан ноҳуш ҳолат юз берди. Аниқроғи, 5 август куни футболчининг уйига ўғрилар бостириб киришган ва 2 қути қимматбаҳо буюмларни олиб чиқиб кетишган. Бу ҳақда Le Monde нашри хабар бермоқда.\nЮқоридаги манбаанинг ёзишича ўғрилар уйнинг қулфланмаган эшигидан киришган. Бу пайтда ширин уйқуда бўлган Пайет йўқолган нарсалар ҳақида эрталаб хабар топган. Айтиш керакки, футболчининг уйи тўлиқ видеокузатув билан жиҳозланган эди. Бироқ, улар шу куни ўчик бўлган.\nПолиция ходимининг сўзларига кўра Пайет камида 100 минг долларлик буюмларидан айрилган. Бироқ, унинг ўзи келтирилган зарарнинг бундан камроқ эканини айтмоқда.


“Ўзбекистон умумий уйимиз!” (фото)\nЎзбекистон Республикаси Мустақиллигининг 28 йиллигига бағишлаб партия Сирдарё вилоят кенгаши томонидан Сайхунобод туманидаги Сентоб маҳалласида “Ўзбекистон умумий уйимиз!” мавзусида турли миллат вакиллари иштирокида маънавий-маърифий тадбир ўтказилди.\nМамлакатимизда аҳоли фаровонлигини юксалтириш, жамиятимизда ижтимоий барқарорлик, тинчлик ва осойишталикни асраш, шунингдек, барча миллат вакилларининг ягона оила фарзандларидек аҳил-иноқ яшаши, меҳнат қилиши, илм олиши учун қулай шарт-шароитлар яратилганини янада кенгроқ тарғиб қилиш, юртимизда ҳукм сураётган миллатлараро тотувлик муҳитини мустаҳкамлаш мақсадида ташкил этилган тадбирда партия фаоллари ва депутатлари, туман Хотин-қизлар қўмитаси, “Оила” ИАТМ тумани бўлими, туман Маданият бўлими, оммавий ахборот воситалари вакиллари, маҳалла фаоллари ҳамда турли миллат вакиллари иштирок этдилар.\nЎзбек, тожик, рус фольклор дасталари ҳамда маҳалла фаолларининг иштирокида турли лапарлар, ёр-ёрлар, мусиқий чиқишлар иштирокчиларга кўтаринки кайфият улашди.\n- Туманимизда 20 ортиқ миллат вакиллари тинч-тотув яшаб келмоқдалар. Улар ҳам барча жабҳаларда олиб борилаётган ислоҳотларда ўз фаолликларини намоён этмоқдалар,- дейди туман Хотин-қизлар қўмитаси раиси Ў.Бурхонова.\nТадбир сўнгида иштирокчиларга партиянинг эсдалик совғалари топширилди.


Диёра Усмонова нега Ботир Раҳимовни танлаган? Кўпчиликни қизиқтирган саволга унинг ўзи жавоб берди (фото) - Darakchi\nДиёра Усмонова нега Ботир Раҳимовни танлаган? Кўпчиликни қизиқтирган саволга унинг ўзи жавоб берди (фото)\nЖАМИЯТ 05.11.2019, 00:31\nДиёра Усмонова бугунги турмуш ўртоғи Ботир Раҳимов ва оилавий ҳаёти ҳақида ўзининг инстаграмдаги саҳифасида ёзиб ўтди...\n— Биз кўп нарсани бошимиздан ўтказдик. Масалан, мен барча принципларим, қўрқув, эътиқод ва қоидаларимни босиб ўтдим. Ўзим қоралаган кўп ишларни қилдим, албатта, мен бизни қабул қила олмаётганларни тушунаман. Бошқачасига мумкин бўлмагани учун шундай қилдим. Бир-биримизсиз яшашга куч топа олмадик. Кейин эса бу тақдир эканини тушундик ва юрак амрига бўйсуниб, тақдиримизни қабул қилдик.\nБотир Раҳимов ва Диёра Усмонова 2017 йилнинг 23 июль куни ўғил фарзанднинг ота-онаси бўлишган. Оиланинг эркатой ўғлига Ботир Раҳимовнинг отасининг исми – Икромжон деб қўйишган.\nУч йил аввал Диёра тўнғич фарзанди Марямга атаб “Bibiona Couture” болалар либослари брендига асос солган эди. Айни вақтда у мода соҳасида фаолият юритиб келмоқда. Болалар либосларининг эскизларини ўзи ва онаси чизади.\nҚамчиқда дахшатли ЙТҲ содир бўлди. Қурбонлар бор\nНурмат Отабеков: "Асосий мақсад — касалланишни камайтириш ва касаллик орқасидан ўлимни камайтириш"\nМИБ Тошкентда тадбиркор фойдасига 205 млн. сўм ундирди


Суриялик собиқ тадбиркорнинг қандай қилиб Олма-отада оддий чилимкаш бўлгани ҳақида\n21:18 / 06.11.2015\nБугун бутун дунё Яқин Шарқда содир бўлаётган воқеаларни кузатмоқда. Кимдир ачиниш билан, яна кимдир минглаб суриялик қочқинларнинг турли давлатлар чегараларини кесиб ўтаётганига салбий муносабат билдирмоқда.\nҚозоғистонда ушбу урушдан қочган суриялик кўп эмас – атиги 25 кишини ташкил этади. Улардан кўпчилиги бу ерда олдин ўқишган, ишлашган ёки қозоғистонлик қизларга уйланишгани эвазига Қозоғистонга келишган.\nВатандан узоқда яшаш ва бегона мамлакатни уйим дейишга мажбур бўлган икки кишининг тарихи ҳеч кимни бефарқ қолдирмайди. Улардан бири тақдирдаги бурилишларни тан олган бўлса, бошқаси учун эса Сурияга қайтиш чексиз орзу...\nҲеч бўлмаса кимдир омон қолиши учун оила иккига ажралди\n“Менинг исмим Жалол Аҳмад ал-Абдулла. Суриянинг Ал-Ҳасака шаҳридан келганман, уч йилдан бери шу ердаман. Нима учун Қозоғистонни танладим? Чунки мен авваллари шу йилда яшаганман. Олма-ота шаҳрига илк марта 1992 йилда келганман. Туризм билан шуғулланиб, Сурияга бормоқчи бўлганларга ёрдам берардим.\n1993 йилда эса бўлажак рафиқам билан танишдим. У Қоғоғистон фуқароси. 2004 йилда биз Сурияга кетдик, фарзандларимиз ўша ерда туғилишини истадик, бироқ бу амалга ошмади...\nЖанговар ҳаракатлар бошланганидан икки йил ўтиб, биз у ердан кетдик. Эндиликда Қозоғистон – менинг иккинчи ватаним.\nЖанглар бутун Сурия бўйлаб давом эта бошлади. Қозоғистон консули Қозоғистон Республикаси фуқароларига кетиш учун ёрдам беришини эълон қилди. У бизга Сурияни тарк этишда кўмаклашди, чипталарни сотиб олиб берди.\nУчиб кетиш учун пойтахтга келаётганимизда иккига бўлиндик: оиланинг бир қисми автобусда, бошқа қисми эса мен билан машинада кетди. Буни амалга оширишдан мақсад, йўлда отишма бўлса, кимдир омон қолиши учун эди. Яхши етиб келдик. Менимча, бизга яшаш насиб қилган.\nҲозирча мени қочқин сифатида қабул қилишди, бир йил вақт ўтди. Қийинчиликлар бўлди: оиламиз катта, фарзандлар мактабда араб тилида таълим олишар эди, бу ерда эса – рус ва қозоқ тилларида. Улар йиғлашди, шикоят қилишди, бироқ илож қанча? Уларни бир синф пастга қабул қилишди, улар ҳозирга қадар курсга боришади, қўшимча дарслар олишади.\nБиз Сурияда яшаган вақтда, таълим соҳасида давлат ёрдамига умид қилган эдик. Катта қизим шу йили университетга кирди, ҳозирча грант асосида. Бироқ кейинги йилдан пуллик таълимга ўтишига тўғри келади – у умумий тиббиётга кирмоқчи эди, грант эса ҳамширалик ишига берилди.\nБиз у ерда яшаганимизда, мен Қатар шаҳрида бизнес билан шуғулланар эдим, оилам эса Сурияда эди. Ўзимнинг транспорт бизнесим мавжуд бўлиб, икки давлат орасида қатнар эдим. Фарзандларим учун барчасидан воз кечдим. Ҳозирда чилимкаш бўлиб ишлаяпман. Тун бўйи. Эрталабгача. Дам олиш кунларисиз.\nИжарадаги уйда яшаймиз, унга 150 минг танга тўлаймиз. Ростини айтсам, оиламни боқиш менга оғир. Баъзида “Қизил ярим ой” ёрдам беради, Қатардаги дўстим ҳам кўмак кўрсатади.\nСурияда катта оилам бор, олти укам, уч синглим ва онам. Онам, сингилларим ва уч нафар укам ҳозирда Сурияда яшайди, қолганлар эса Ливан, Россия ва Туркияда истиқомат қилишмоқда.\nИкки марта уйдан қочишга тўғри келди, уйнинг яқинида бомба портлаши содир бўлди. Ҳеч кимда уйдан чиқиб кетиб, тирик ҳолда қайтишга кафолат йўқ.\nСурия доимо дунёдаги барқарор ва хавфсиз мамлакатлардан бири бўлиб келганди. Мен тунлари ҳам, кундуз куни ҳам йўлда, ҳозирда ИШИД вайронага айлантирган Пальмира яқинида юрардим. Йўлда машинам бузилиб қолганида у ерни томоша қилишим мумкин эди.\nБу – инсон тарихи, битта тошни ҳам бузишга ҳеч кимнинг ҳаққи йўқ эди. Янгиликларни кўрганимда, кўзимдан ёш оқади, ватанимга ачинаман. Ҳеч нимани қолдиришмади, ҳаммаси бузиб ташланди.\nМен оддий одамман, олий маълумотим йўқ, бироқ менинг фикрим: ҳамма айбдор, биринчи навбатда буни молиялаштирганлар. Анъаналаримизга кўра, кўчада икки киши уришса, сен уларни ажратиб, хотиржам қилишинг лозим. Уларни бир-бирига қарши қайраш ярамайди. Агар қуролларга сарфлаганларининг тўртдан бир қисмини таълимга ажратганларида, Сурия умуман бошқача бўларди.\nБунда барчанинг айби бор. Бироқ президентимиз энг сўнгги айбдор эканлиги аниқ. Мен ҳеч қачон президент партиясининг тарафдори бўлмаганман, менда ҳам ҳукуматга қарши шикоятлар бор, бироқ уларнинг ҳеч бири мамлакатни бузишга арзимасди. Асосийси - инсон, улар ўртасидаги муносабатлар.\nМенинг шаҳримда ҳамма – христианлар ҳам, мусулмонлар ҳам, яҳудийлар ҳам, Худога ишонмай, шайтонга ишонадиганлар – изидистлар ҳам яшарди. Изидист киши биз билан ўтирганида, уни хафа қилмаслик учун шайтон ҳақида гапирмасликка ҳаракат қилардик.\nМенинг чўқинтирган отам – арман, христиан. Менинг отам эса тақводор, ҳатто сўфий. Шунга қарамай, биз аҳил яшардик. Бу уруш кимга керак бўлди?\nМенинг узоқ қариндошларим – уч-тўрт йигит ИШИДни қўллаб-қувватлашар эди. Бироқ улар, ақли йўқ кишилар. Уларнинг ҳозир қаерда эканлигини ҳеч ким билмайди. Бироқ мен шуни айтишим мумкин: ҳаракатни қўллаб-қувватлаганлар ё собиқ безори, ёки коррупционер жиноятчилар. Маданият ва билимга эга бўлган рисоладаги инсонлар эса ҳукуматга қарши бўлишларига қарамай, уйда ўтиришган ва ҳеч кимнинг тарафдори бўлишмаган.\nБу ерда менга яхши муносабат кўрсатишди. Айниқса суриялик эканлигимни билишгач. Қозоғистон – меҳмондўстлик мамлакати. Мен ўзимни бу ерда қулай ҳис этаман, худди ўз уйимдагидек. Шикоятлар йўқ. Қозоқ халқига катта раҳмат”...\nКетиб қолдик, бироқ қайта олмадик\n“Менинг исмим – Холид Ҳасан Абу Жалил. Мен Қозоғистонга Суриянинг Ҳомс шаҳридан анча олдин, ҳали уруш бўлмаган вақтларда иш билан келганман. Парранда фабрикасида раҳбар эдим. Ўша ерда рафиқам билан танишдим, 1996 йилда турмуш қурдик ва 2010 йилгача шу ерда яшадик. Бир куни Сурияга бир неча ойга меҳмонга бормоқчи бўлдик, ўша ерда унинг кўзи ёриди. Ушланиб қолишга тўғри келди, ўша вақтда уруш бошланди”.\nУруш сабабли болага ҳужжат ололмадик, мамлакатдан чиқиб кетолмадик, Қозоғистонга қайтишга иложимиз бўлмади. Бизга Қозоғистон консули ёрдам берди, у ҳужжатларни юборди, менга виза очиб, чипталар сотиб олди ва бизни бу ерга юборди.\nБу ерда мен қочқин мақомини олдим. Рафиқам – Қозоғистон фуқароси. Ҳозирда беш фарзандимиз бор, уларда рус тили билан муаммо йўқ, рус ва қозоқ тилларида сўзлашадилар.\nСурияда аввалари ҳамма нарса арзон эди, яхши яшардик. Уруш бошлангач, ҳамма нарса қимматлашди. Оиламиз бахтига, у катта – 12 кишидан иборат, уруш бизга тегмади, портлашлар яқин эди, бироқ бизнинг қишлоғимизга киришмади. У ерда яшаш хавфли, уйдан 10-12 километр узоқликда уруш кетяпти. Одамлар у ердан – Иордания, Туркияга кетиб қолишмоқда. Онамни олиб кетишни истардим, бироқ бу мушкул.\nМаошим етмайди; яхшиямки баъзида ёрдам беришади (“Қизил Ярим ой”). Бу ерда ижарада турамиз, сотиб олиш учун уй қимматлик қилади. Ватанимга қайтишни истамайман – ишим, рафиқам шу ерда, фарзандларим аллақачон Қозоғистон фуқаролигини олишган. Мен шу ерда яшашни истайман”.\nҲодисаларнинг асл кўриниши\nБу кишилар Қозоғистонда уларни қабул қилишганидан миннатдорлар, улардан ҳеч бири масалан, иш топиш муаммоси ҳақида гапирмаган. Аввалари эса қочқинларга ҳатто биринчи ёрдам ҳам кўрсатилмасди. Бу ҳақида БМТ Қочқинлар ишлари бўйича юқори комиссарининг Марказий Осиё бўйича Минтақавий Вакили Эдуардо Ирезабель ҳикоя қилади.\n“Қочқинларнинг 90 фоизи – мамлакатга 2000 йилдан сўнг, толибларнинг Афғонистонга бостириб келишидан сўнг келиб қолган афғонистонликлар. Афғонистонлик қочқинлар миқдори бўйича Суриядаги қочқинлардан кейин дунёда иккинчи ўринда туради, бу гуруҳ учун имконият топиш айниқса муҳим. Масалан, Қозоғистонда қочқинлар ўн йилдан ортиқ вақт давомида яшаб келаётганларига қарамай, жиддий муаммолар билан тўқнаш келмоқдалар”.\nУларнинг мақоми энг катта муаммолигича қолмоқда. Ҳозирги кунда вақтинчалик яшайдиган хорижликлар мақоми бериляпти. БМТ Қочқинлар ишлари бўйича юқори комиссари ҳукумат билан қочқинларга доимий яшайдиган хорижликлар мақоми берилиши борасида ҳамкорлик олиб боряпти. Бу эса уларга қонуний меҳнат бозорига кириш, солиқларни давлат бюджетига тўлаш ва жамият тараққиётига ҳисса қўшиш имконини беради.\nБМТ Қочқинлар ишлари бўйича юқори комиссари ҳукумат билан қочқинлар тушунчасига “умумий куч ишлатиш вазиятларидан қочишга мажбур бўлганлар”кўринишида ўзгартириш киритиш бўйича ҳам яқин ҳамкорлик қилмоқда. Ҳозирги вақтда қочқин мақомини олиш учун можаро ёки уруш зонасидан қочишга мажбур бўлган, бошпана излаётган шахс таъқиб этишни индивидуал асосларда тасдиқлаши лозим. Сурия ва Украина қочқинлари ҳам ушбу муаммога тўқнаш келишяпти.


СПОРТЧИ ВА МУРАББИЙЛАРГА ИМТИЁЗЛАР БЕЛГИЛАНДИ - UzTV New York, Inc.\n12/11/2017 | Filed under: SPORT,UZ TV NEWS | Posted by: admin\nЎзбекистон Республикаси Президентининг 2017 йил 9 мартдаги “2020 йил Токио шаҳри (Япония) да бўлиб ўтадиган ХХХII ёзги Олимпия ва ХVI Паралимпия ўйинларига Ўзбекистон спортчиларини тайёрлаш тўғрисида”ги қарори ижросини таъминлаш юзасидан спортчилар тайёргарлиги кучайтириляпти.\nФарғона вилоятидаги 23та болалар-ўсмирлар мактаблари, тўртта ихтисослаштирилган болалар-ўсмирлар спорт мактаблари, Фарғона Олимпия захиралари коллежи, спорт клубларида спортнинг Олимпия турлари бўйича танлов ташкил этилди. Танловда ғолиб бўлган умидли, иқтидорли спортчилар келгусида миллий терма жамоалар сафига қабул қилинади. Олимпия захиралари коллежига вилоят ва республика мусобақалари ғолиб, совриндорлари ҳамда иқтидорли спортчилар келгуси ўқув йилидан бошлаб имтиёзли қабул қилинади.\nВилоят жисмоний тарбия ва спорт, молия бошқармалари, БСРЖ вилоят филиали, вилоят федерация ва ассоциациялар томонидан спортчиларга етарли шарт-шароит яратиш, бемалол шуғулланишлари учун олимпия спорт турлари бўйича асосий ва ҳудудий базалар танлаб олинди. 2018 йилда Буэнос-Айрес (Аргентина) да Ш болалар Олимпия ўйинларида, худди йили Джакарта ва Палембанг (Индонезия) да бўлиб ўтадиган Осиё ва Паросиё ўйинларида қатнашиш лицензияларини берувчи мусобақаларда спортчиларимизнинг иштирок этиши таъминланади.\nСпорт турлари бўйича вилоят ва мамлакат терма жамоалари асосий таркибининг спорт турлари бўйича XXXII ёзги Олимпия ва XVI Паралимпия ўйинларига тайёргарлик кўриш ишларини сўнгги босқичи 2019 йил декабрда якунига етказилиши назарда тутилган. Жахон, Осиё, Республика ва халқаро мусобақаларда қатнашиб юқори натижага эришган спортчиларни оммага кенг тарғибот қилиш мақсадида ОАВ орқали доимий ёритиб келинмоқда.\nОлимпия ва Паралимпия ўйинларига тайёргарлик кўриш жараёнида жаҳон, Осиё ва халқаро мусобақаларда ғолиб ва совриндор бўлган спортчилар, мураббийлар бир марталик мукофот ҳамда қўшимча ойлик маоши билан таъминланади. Ўзбекистон давлат жисмоний тарбия институти қошида ташкил этилган қисқа муддатли малака ошириш курсига жисмоний тарбия мутахассисларини юбориш бошланди. Илғор спорт мутахассислари, шунингдек чет эл мутахассисларини жалб этган ҳолда спорт муассасалари мураббийларига ўқув курслари, семинар, маҳорат дарслари ўтказиш белгиланди.\nҲеч бир нарса мамлакатни спортчалик тез дунёга танитолмайди. Шу боис мусобақаларда юқори натижаларга эришган спортчилар ва уларнинг мураббийларини рағбатлантиришга катта аҳамият қаратилмоқда. Уларга туман ва шаҳар марказларидан кўп қаватли “Камолот” уйлари ажратилишига ҳаракат қилинмоқда.


ЧИРОЙЛИ СЕМИРИШ учун 17 хил маҳсулот - UzShifo.Info - Sog'lom Yashash Tarzi Sirlari\nHome GO'ZALLIK va GIGIYENA Chiroyli Semirish ЧИРОЙЛИ СЕМИРИШ учун 17 хил маҳсулот\nFeruzabegim November 10, 2019 November 12, 2019\nСемиришни истаган инсонлар оғирлашишга эмас, балки қоматнинг кўркам бўлишига интиладилар. Қуйида санаб ўтилган маҳсулотлар инсонни хунук семиртирмайди ва фақат танани керакли озиқлантириш ёрдамида чиройли ва керагича вазн йиғишга ёрдам беради.\nЧиройли семириш учун нима ейиш керак, бу саволга ушбу мақолада жавоб топишингиз мумкин.\nЧиройли семириш учун нима ейиш керак?\nҚуйидаги маҳсулотлар безарар ва чиройли семиришингизга ёрдам беради.\n1. ОҚСИЛГА БОЙ СМУЗИЛАР\nОқсилга бой смузиларни уй шароитида тайёрлаб ичса бўлади. Масалан, уларни қуйидагича тайёрласангиз бўлади.\nШоколадли бананли смузи: 2 стакан сут, 1 та банан, 1 ош қошиқ қаймоқ, 1 ош қошиқ шоколадли протеин.\nВанилинли коктейль: 2 стакан сут, 1 стакан музлатилган ёки янги қулупнай (ёки бошқа мевалар), 1 стакан сузма ёки табиий йогурт, 1 ош қошиқ ванилинли протеин.\nСупер яшил коктейль: 1 стакан яшил карам (Kale), 1 та авокадо, 1 та банан, 1 стакан ананас, 1 ош қошиқ оддий ёки ванилинли протеин.\nУшбу смузилар витамин ва минералларга бой бўлиб, тахминан 400-600 калория билан таъминлайди.\nСут чиройли вазн йиғишда ва мускул ўстиришда қадимдан ишлатилиб келинган. Ҳар куни 1-2 стакан сут ичишга ҳаракат қилинг. Сигир сути ўрнига бодом сути, кунжут сути, ёки ёнғоқ сути истеъмол қилсангиз бўлади.\n1 стакан пишган гуручда 190 калория ва 43 грамм углевод мавжуд. Пишган гуручни биронта оқсилга ва фойдали ёғларга бой маҳсулот билан истеъмол қилсангиз, бу сизга чиройли вазн йиғишга ёрдам беради.\n4. ЁНҒОҚ ВА ЁНҒОҚЛИ СПРЕДЛАР\nЁнғоқлар чиройли вазн йиғиш учун мукаммал маҳсулотлардандир. Ҳар куни 1-2 қисм ёнғоқ истеъмол қилиш анча мунча кунлик калория билан таъминлайди.\n5. ҚИЗИЛ ГЎШТ\nҚизил гўшт нафақат оқсилга балки мускул йиғиш учун зарур бўлган амино кислоталарга ҳам ниҳоятда бой. 170 грамм қизил гўштда 3 грамм Лейцин амино кислотаси мавжуд. Лейцин янги мускул тўқималари пайдо бўлишига катта ҳисса қўшади. Бундан ташқари қизил гўшт Креатинга ҳам бойдир. Креатин ҳам мускул йиғишда ёрдам берувчи амино кислотадир.\n6. КАРТОШКА ва КРАХМАЛЛИ МАҲСУЛОТЛАР\nКартошка ва крахмалли маҳсулотлар калорияларга ниҳоятда бойдир. Бундан ташқари, крахмалли маҳсулотлар ичак микрофлорасини яхшиловчи эримайдиган толаларга ҳам бой.\nЧиройли вазн йиғиш учун қуйидаги соғлом крахмалли маҳсулотларни танланг:\nЛовия ва бошқа дуккаклилар\n7. ЁҒЛИ БАЛИҚ\nЁғли балиқ нафақат оқсил, балки фойдали ёғларга ҳам бойдир. 170 грамм ёғли балиқ организмингизни 350 калория, 4 грамм Омега-3 ёғлари ва 34 грамм оқсил билан таъминлайди. Бу эса жуда яхши кўрсаткичдир.\nПротеин порошоклари етарли оқсил емайдиган инсонлар учун жуда қулай оқсил манбасидир. Протеин асосан сутдан тайёрланади ва барча керакли амино кислоталарни ўз ичига олади.\n9. ҚУРИТИЛГАН МЕВАЛАР\nҚуритилган мевалар калорияларга, антиоксидантларга ва микро-озуқаларга ниҳоятда бойдир.\nҚуритилган меваларни биронта оқсилга бой маҳсулот билан бирга истеъмол қилсангиз, бу сизга чиройли семиришга ёрдам беради. Мисол учун қуруқ меваларни йогурт ёки сузмага аралаштириб истеъмол қилишингиз ёки ёнғоқ билан аралаштириб есангиз бўлади.\n10. БУТУН ДОНЛИ НОН ёки ҚОРА НОН\nБутун донли ундан тайёрланган “қора” нонларни оқсилга бой маҳсулотлар, тухум, гўшт ва пишлоқ билан бирга истеъмол қилинг. Бундай қилиш сизга чиройли вазн йиғишга ёрдам беради.\nАвокадо фойдали ёғларга жуда ҳам бойдир ва чиройли вазн йиғишга яхши ёрдам беради. Авокадо нафақат фойдали ёғлар , балки витамин, минерал ва бошқа фойдали моддаларга ҳам жуда бой.\nАвокадони салат, сендвич, ёки омлет ичига солиб истеъмол қилса бўлади.\n12. ИССИҚ БЎТҚАЛАР\nСули, гречка каби донлардан тайёрланган иссиқ бўтқалар ажойиб тўйимли нонушта бўлибгина қолмай аста-секин сифатли вазн йиғишга ёрдам беради.\n13. ҚОРА ШОКОЛАД\nСифатли қора шоколад антиоксидантлар макони деса ҳам бўлади. Антиоксидантлар эса қаришнинг олдини олади. Бундан ташқари, қора шоколад калорияларга ҳам ниҳоятда бой. 100 грамм қора шоколадда тахминан 600 калория мавжуд. Ундан ташқари, қора шоколад Магнийга ҳам жуда бой!\nҚора шоколад танлаганда камида 70% какаолисидан танланг.\nПишлоқ оқсилга, калорияларга ва фойдали ёғларга бойдир. Пишлоқни овқатларингизга қўшсангиз, калория истеъмолини анча-мунчага кўпайтирган бўласиз.\nТухум дунёдаги энг фойдали мускул йиғишга ёрдам берувчи маҳсулотдир. Тухумдаги энг фойдали моддалар унинг сариғида мужассам бўлади, шунинг учун тухум еганда уни бутун ҳолича енг. Тухумнинг фақат оқини ейиш унчалик яхши фикр эмас. Тухумга аллергиянгиз бўлмаса, кунига 3 та тухум ейишингиз мумкин. Баъзи атлетик инсонлар кунига 6 та ва ундан кўп тухум истеъмол қилишади.\n16. ЁҒЛИ ЙОГУРТ ёки ЁҒЛИ СУЗМА\nЙогурт юқори сифатли оқсил ва фойдали ёғларга бой маҳслот. Вазн йиғиш учун йогуртни қуритилган мева билан аралаштириб еса бўлади ёки шоколадли пуддинг тайёрлаб истеъмол қилинг. Ундан ташқари йогуртни смузиларга ҳам қўшиб ичсангиз бўлади.\nЙогуртдан шоколадли пуддинг тайёрлаш учун йогуртга какао, асал ва эзилган ёнғоқ қўшиб аралаштиринг.\n17. ФОЙДАЛИ ЁҒЛАР\nЧиройли вазн йиғишда ёрдам берувчи ёғларга совуқ сиқимли зайтун ёғи, кокос ёғи, авокадо ёғи, қўй ёғи кабиларни мисол келтириш мумкин.\nБундай ёғларни овқатга ёки салатларга қўшиб истеъмол қилса бўлади.